**Fr1, 49**

Ci dit le .XLIX. chapitre du grant flun de *Balacian*.

**[1]** Quant l’en se part de *Balacian*, si chevauche on .XII. journees entre levant et grec sus par un flun qui est au frere du seigneur de *Balacian,* la ou il a citez et chastiaus assez et habitations. **[2]** Les gens aourent *Mahommet* et sont vaillant [hommes] d’armes. **[3]** Et au chief de ces .XII. journees trueve on une province non mie trop grant, car il n’y a que .II. journees par tout, et a non *Vocam*. **[4]** Les gens aourent *Mahommet* et ont langage par eulz, et sont preudomme d’armes et ont un leur seigneur que il apelent none, qui vaut a dire en françois quens, et sont homme au seigneur de *Balacian*. **[5]** Il ont assez de bestes sauvages et de toutes autres.

**[6]** Et quant l’en se part de cest petit paÿs, si chevauchent .III. journees par grec toutes fois par montaignes et montent tant que on dit que c’est li plus haus lieus du monde. **[7]** Et quant l’en est monté en cest haut lieu, si trueve l’en un plain entre .II. montaignes: il y a un flun moult biau et le meillour pasturage du monde, car une maigre beste y devient bien crasse en .X. jourz. **[8]** Et y a grant habondance de toutes sauvagines et y a moutons sauvages qui sont moult granz, car il ont les [cornes] bien .VI. paumes longues, et de leur cornes font li pastour escueles pour mengier, et font encore de leur cornes les clostures ou demeurent les bestes de nuit.

**[10]** Et par ce plain chevauche [l’en] bien .XII. journees, et s’apele *Pamier*. **[11]** Et en toutes ces .XII. journees n’a nule habitation ne nul herbage fors desert. **[12]** Et couvient porter [aus cheminans] les viandes que besoing leur est. **[13]** Nul oisel n’y a, pour le haut lieu qu’il y a et froit. **[14]** Et si vous di que le feu, pour cel grant froit, n’est pas si cler ne de si grant chaleur comme en autre lieu ne ne si pueent pas si bien cuire les viandes.

**[15]** Or laisons ce et vous conterons encore [d’autres choses] avant par grec et par levant. **[16]** On va bien .XL. journees toutes fois par montaignes et par tertres et par valees et passe l’en mains fluns et mains desers lieus; ne en tout ce chemin habitation n’a nule ne herbegage, ainz couvient porter aus cheminans ce que besoing leur est avec eulz.

**[17]** Ceste contree est apelee *Belor*. **[18]** Les gens demeurent es montaignes moult haut; y sont ydres et moult sauvages et ne vivent fors de chascion de bestes, et leur vestement sont aussi de cuir de beste, et sont mauvaise gent durement.

**[19]** Or laissons de ceste contree, si vous conterons de la province de *Casar*.