**Fr2, 49**

Ci devise du grant flun *Balaciam*. .XLIX.

**[1]** Quant l’en se part de *Balaciam*, si chevauche on .XII. journees entre levant et gresse par dessus .I. flun qui est du frere au seigneur de *Balaciam,* la ou il a citez et chastiaux assez et habitations. **[2]** Les genz aourent *Mahomet* et sont vaillans d’armes. **[3]** Et au chief de ces .XII. journees, si treuve l’en une province, non pas trop grant quar il n’y a que .III. journees par tout, et a non *Vocan*. **[4]** Il aourent *Mahommet* et ont language par euls; et sont prodomes d’armes; et ont un leur seigneur que il apellent none, qui vaut a dire en fran[ç]ois quens; et sont hommes au seigneur de *Balacian*.

**[5]** Il ont assez bestes sauvages de toutes manieres.

**[6]** Et quant l’en se part de ce petit païs, si chevauche l’en .III. journees par gresse, toutefoiz par montaignes, et monte l’en tant que on dit que |19a| c’est le plus haut lieu du monde. **[7]** Et quant l’en est montez, si treuve l’en .I. plain ou il ‹y› a un flun moult bel et la meilleur pasture du monde, car une maigre jument y devendroit bien grasse en .X. jours. **[8]** Il y a grant habondance de toute sauvagine. **[9]** Et y a montons sauvages assez, qui sont moult grant, car il ont les cornes bien .VI. paumes longues; et de ces cornes font les pastours escueles pour mengier; et font encore de ces cornes les clostures, la ou il demeurent, de nuit, pour les bestes.

**[10]** Et [en] cest plain chevauche l’en bien .X[I]I. journees, et s’appelle *Pamier*. **[11]** Et en toutes ces .XII. journees n’a nulle habitation ne nul herbage fors desert, si que il couvient que les passans portent ce que mestier leur est. **[12]** Nul oisiau volant n’y a pour le haut lieu et froit qui y est. **[13]** Et si vous di que le feu, pour cel grant froit, n’y est pas si cler ne de tel chaleur comme en autre lieu, ne ne si pueent pas si bien cuire les viandes.

**[14]** Or vous conterons encore avant par par grec et par levant. **[15]** Et se vait l’en pour .XL. journees toutes foiz par montaignes et par cotes et par valees, par ou passe mains fluns et mains desers lieus; ne en tout ce chemin n’a habitation ne herbage, mais couvient aus cheminans porter avec euls ce que mestier leur est.

**[16]** Ceste contree est apelee *Belor*. **[17]** Les genz demeurent es montaignes moult haut. **[18]** Il sont ydres et moult sauvages et ne |19b| vivent fors que de chassoi de bestes; et leur vestemens sont aussi de cuir de bestes; et sont mauvese gent durement.

**[19]** Or lessons de ceste contree et vous conterons de la province de *Cascar*.