**L, 44**

De provincia *Vocan*.

**[1]** Recedendo a *Balascian*, itur .XII. dietis inter oriens et grecum super quoddam flumen, ubi sunt habitationes et castra multa. **[2]** Et gentes adorant *Machomet*, et sunt valentes homines. **[3]** In fine vero harum .12. dietarum invenitur provincia quedam parva, dicta *Vocan*, que durat diebus tribus ab omni parte. **[4]** Cuius gentes [habent] ydeoma proprium, et adorant *Machomet*; et sunt multum valentes in armis. **[5]** Et ‹habent› bestias silvestres multas et ‹venationes› diversarum manerierum **[6]** Et ab hoc loco itur tribus dietis per grecum, continue per montes ascendendo, et in tantum ascenditur quod dicitur illum esse altiorem locum mundi; et in hac summitate ‹inve›nitur planicies quedam inter duos montes, dicta *Pamier*, per quam currit flumen valde pulchrum. **[7]** Et sunt hic optima pascua macra (enim bestia in .X. dietis efficeretur pinguis); et est hic maxima habundantia silvestrium bestiarum. **[8]** Est enim inter alia multitudo maxima arietum silvestrium, qui sunt maximi. Et habent cornua aliqui longitudinis .VI. palmorum aliqui quatuor aliqui tribus, ex quibus pastores faciunt magnas et multas perasides in quibus commedunt; de hiis eciam cornibus claudunt loca ubi conservant suas bestias in modum stabulorum. **[9]** Et durat hoc planum bene .12. dietis, ubi nulla est habitatio neque avis aliqua ob frigiditatem loci; propter quam causam in illo loco neque bene clari coloris est, neque eciam victualia igne bene coquuntur. De hoc relinquatur ad presens. **[10]** Transactis vero hiis tribus dietis per grecum, itur bene .40. dietis inter oriens et grecum continue per montes valles et colles, ubi inveniuntur quam plura flumina et multa deserta – nulla tamen inveniuntur hospicia neque habitatio. Et dicitur hec contrata *Bolor*. **[11]** Gentes habitant in montibus valde altis, et sunt ydolatre et silvestres: quasi vivunt enim solum ex venationibus bestiarum, quarum pellibus pro vestimentis utuntur; et sunt pessimi hominum.