**VA, 36**

De *Vochan*, dove è molti moltoni ch’àno sì grande le chorne che se fano schudelle.

**[1]** Quando l’omo se parte de *Balaxia*, el va do zornate dentro levante e griego sora uno fiume ch’è del fradello del signior de *Balastia*: là è chastelle e abitazion asai. **[2]** Le zente sono valente per arme e adorano *Machometo*.

**[3]** Et in capo de tre zornate se trova una provinzia pizolla ch’è tre zornate per ogni parte ed è apellata *Vochan*. **[4]** Quella zente àno lenguazo per si e àno leze de *Machometo*; et sono valenti omeni per arme, et èno sotoposti ala segnioria de *Balastia*. **[5]** Eli àno bestie salvatiche asai e àno grande chazasione de tute chosse.

**[6]** E quando l’omo se parte de quella contrà, el va tre zornate tuta fià per griego e per montagnie, e monta-se tanto che l’omo va suxo una grandisima montagnia. **[7]** E dixe-sse che quelo è el plui alto luogo del mondo. **[8]** E quando l’omo è suxo in quel’alto luogo, sì trova uno piano dentro doe montagnie, in le quale n’è un fiume molto bello; e n’è i mazior p‹aschol›i del mondo: una magra bestia deventerìa grassa in quel luogo in diexe dì. **[9]** El ge n’è grande abondanzia de tute salvadexine et abondanzia de moltoni salvadegi, li quali sono grandisimi. **[10]** I àno i chorni grandi ben sìe spane, e almeno quatro over tre. **[11]** De questi corni fano li pastori grande schudelle ove i manzano; e anche li pastori fano chomo maxiere de questi chorni atorno lo locho ove eli tien le sue bestie. **[12]** E per questo piano va l’omo ben dodexe zornate ed è apellato *Pamor*; né in tute queste dodexe zornate nonn è abitazion nì erba, e chonvien che i viandanti portano siego la vituaria. **[13]** Osei non se ge trova per la gran fredura e per la grande alteza ch’è là suxo. **[14]** E sì ve digo che per lo grandenisimo fredo che xè el fuogo nonn è sì chaldo né sì chiaro chomo l’è in altri luogi e non chuoxe chusì ben le chosse. **[15]** Or partiremo de qui e sì chonteremo innanzi d’altre cosse, andando per griego e per levante.

**[16]** Quando l’omo è andado tre zornate, el chonvien ch’el chavalcha ben quaranta zornate per montagnie e per choste e per valure, e pasa-sse molti fiumi e molti luogi dexerti. **[17]** E in tute queste quaranta zornate nonn è abitazion nì erba, ma chonvien che lli viandanti portano siego la vituaria. **[18]** Questa chontrata è apellata *Balor*. **[19]** Le zente abitano ala montagnia, che sono molto alte. **[20]** Elli èno idolatri e molto salvatichi, e viveno de venaxione e de bestie; e sì sse vesteno dello chuoro delle bestie che i prende; e sono molto chrudel zente e malvaxie. **[21]** Or laseremo de questa chontrà e sì ve chonterò della provinzia de *Chaschar*.