**Fr1, 51**

Ci dit le .LI. chapitre de la cité de *Sarmartan* .LI.

**[1]** *Sarmartan* est une moult grant cité et noble. **[2]** Les gens sont *crestiens* et [*sarrazins*. **[3]** Il] sont au neveu le *Grant Caam*, et ne sont mie ami, ainz s’entreheent moult, et a non *Caidu*. **[4]** Elle est vers maistre. **[5]** Et vous dirai une grant merveille qui avint en ceste cité.

**[5]** Il fu voirs, n’a pas encore granment, que *Sigaray*, frere germain au *Grant Caam*, se fist crestien, qui estoit seignour de celle contree et de maintes autres. **[6]** Et [les] *Crestiens*, quant il le virent |19c| que le seignour estoit crestien, si en orent mout grant leesce et firent en cele cité une moult grant eglyse en l’onnour de saint *Jehan Bauptistre*, et ainsi apeloient cele eglyse. **[7]** Et il pristrent une moult bele pierre qui des *Sarrazins* estoit et la mistrent pour un piler d’une coulombe qui ou milieu de cele eglyse estoit, qui soustenoit la couverture.

**[8]** Or avint que *Sygaray* morut. **[9]** Et quant les *Sarrazinz* virent que il estoit mors, pour ce qu’il orent envie de cele pierre qui avoit esté leur, qui estoit a l’eglyse des *Crestiens*, si comme vous avez oÿ, il distrent entr’eulz qu’il estoit temps de recouvrer la par amour ou par force, et si le pooient il bien faire, car il estoient .X. tans plus que li *Crestien*. **[10]** Si [alerent] tuit ensamble a l’eglyse des *Crestiens* et distrent que en toutes manieres il veullent avoir leur pierre. **[11]** Li *Crestien* respondirent que elle estoit bien leur, mais il leur donroient une cantité d’avoir et il leur quitassent. **[12]** Et cil respondirent que pour nul avoir du monde ne le laisseroient, si que tant alerent les paroles que le seignour le sot et fist commandement aus *Crestiens* qu’il s’acordaissent aus *Sarrazins*, si comme raison estoit, par monnoie, ou qu’il leur rendissent leur pierre, et leur donna terme trois jourz.

**[13]** Que vous en diroie je? Sachiez que pour nul avoir ne se voudrent acorder li *Sarrazin* de laissier la. **[14]** Et ce faisoient il |19d| pour le despit aus *Crestiens* et non pour autre, car il savoient bien, se la pierre se levoit, que l’eglyse cherroit, dont les *Crestient* aroient moult grant ire, si ne savoient que faire. **[15]** Si se tournerent au meillour conseil, c’est qu’il prierent a Jhesu Crist qu’il les vousist conseillier de ce fait, a ce que sainte eglyse ne fust quassee ne [le nom] saint *Jehan Bauptistre* ne fust casé en la sieue eglyse. **[16]** Si que quant vint au terme que le seignour leur donna, si trouverent le matin la pierre ostee qui soustenoit le charge et avoit le pié desouz en vain, et estoit aussi fort que quant la pierre y estoit, et si avoit il bien en terre de la coulombe .III. paumes. **[17]** Et li *Sarrazin* pristrent leur pierre avec leur grant mal aventure, si que ce fu un grant miracle et biau. **[18]** Et est ainsi la dite coulombe encore et sera tant comme a Dieu plaira. **[19]** Or laissons de ce et yrons avant, et vous conterons d’une autre province qui est apelee *Tartan*.