**Fr2, 51**

Ci dist de la grant cité de *Sarmacan*. .LI.

**[1]** *Sarmacan* est une grandisme cité et noble. **[2]** Les genz sont *crestiens* et *sarrazins*; il sont au neveu du *Grant Kaam*, mes il s’en‹r›teheent moult, et a non *Caidu*. **[3]** Elle est vers maistre. **[4]** Et vous dirai une grant merveille qui avint en ceste cité.

**[5]** Il fu voirs qu’il n’a encore granment que *Sigatay*, frere charnel au *Grant Kaam*, se fist crestien, qui estoit seigneur de ceste contree et de maintes autres. **[6]** Et les *Crestiens*, quant il virent |19c| que le seigneur estoit crestiens, si en orent moult grant leesce et firent en cele cité une grant yglise en honneur de *saint Jehan Baptiste*, et ainssi s’appelloit cele yglise. **[7]** Il prirent une moult belle pierre, qui des *Sarrazins* estoit, et la mistrent pour piler d’une coulombe, qui ou milieu de cele yglise estoit, qui soustenoit la couverture.

**[8]** Or avint que *Ci{l}gatay* morut. **[9]** Et quant li *Sarrazin* virent que il estoit mort, pource que il orent grant envie de celle pierre, qui avoit esté leur, qui estoit a l’eglise des *Crestiens*, si com vous avez ouÿ, si distrent entr’eus que il estoit temps de recouvrer la par amour ou par force: et ce pooient il bien faire car il estoient .X. tans que les *Cresti[e]ns*. **[10]** Si s’assemblerent et alerent a l’eglise des *Crestiens* et distrent que en toutes manieres il veulent leur pierre. **[11]** Les *Crestiens* respondirent qu’elle estoit bien leur, mais que il lor donroient une quantité d’argent et leur quitassent; et cil respondirent que pour nul avoir du monde ne leur lesseroient: si que tant alerent les paroles que le seigneur le sot et fist commandement aus *Crestiens*, si raisons estoit, que il s’acordassent aus *Sarrazins* par monnoie ou que il rendissent leur pierre; et leur donna de terme .III. jours.

**[12]** Que vous en diroie je? **[13]** Sachiez que pour avoir nul ne se voudrent acorder li *Sarrazin* de lessier leur ‹pierre›. **[14]** Et ce faisoient il |19d| pour le despit aus *Crestiens* et non por autre chose, car il savoient bien, se la pierre se levoit, l’eglise charroit. **[15]** De quoi les *Crestiens* en orent moult grant ire et ne savoient que fere. **[16]** Si se tournerent eu meilleur conseil: c’est que il prierent Jhesu Crist qu’il les deust conseillier de ce fait, afin que sainte yglise ne fust gastee, ne le non du presidens, non *saint Jehans Baptiste,* ne fust gasté{e}, ne quassé{e} en cele seue yglise. **[17]** Si que, quant vint au terme que le seigneur leur donna, si trouverent, le matin, la pierre ostee dessouz la coulombe, et la coulombe soustenoit la charge et avoit le pié dessouz en vain, et estoit aussi fort que quant la pierre y estoit, et si avoit il bien de la coulombe jusques a terre .III. paumes. **[18]** Et les *Sarrazins* pristrent leur pierre com leur grant mal aventure, si que ce fu un moult grant miracle et biau, et est encore. **[19]** Einssi la dite coulombe est et sera tant comme Diex voudra.

**[20]** Or lessons de ce et irons avant; et vous conterons d’une province qui est appellee *Carcan*.