**L, 46**

De civitate *Sanmarcan*.

**[1]** *Sanmarcan* est maxima civitas et nobilis; et est versus maistrum. **[2]** Gentes sunt *christiani* et *Sarraceni*. **[3]** Fuit in hac civitate mirabile pulcrum hiis temporibus. Dominus huius civitatis, nomine *Cigatai* (frater carnalis *Magni Canis*), christianus baptiçatus fuit. *Christiani* vero huius civitatis, maxime congaudentes d‹e› hoc, fecerunt ad huius memoriam fieri magnam ecclesiam ad honorem sancti *Iohannis Baptiste*. **[4]** In cuius medio positus fuit lapis quidam, valde pulcer, super quem erat columpna substentans totam cooperturam; hunc vero lapidem *christiani* acceperant *Sarracenis*, quod valde grave *Sarraceni* ferebant. **[5]** Post vero non multum tempus dominus iste, qui christianus erat, mortuus est. Tunc vero *Sarraceni*, qui primo timore domini quiete steterant, proposuerunt ex toto hunc lapidem vi tollere *christianis* – quod leviter facere poterant: erant enim longe plures, ymo decies tantum. Dixerunt enim *christianis* quod lapidem suum volebant, omni causa remota; sed quia lapis absque destructione ecclesie auferri non poterat, obtulerunt *christiani* se daturos quantum monete placuerit pro merito talis petre: quod nullatenus *Sarracenis* placuit consentire. **[6]** Per dominum ergo statuta est dies *christianis* in qua lapis reddatur omnimode *Sarracenis*. Dum ergo die ordinata ad auferendum lapidem in ecclesia pervenissent, invenerunt columpnam elevatam supra lapidem bene tribus palmis, et per se in aere cohoperturam ecclesie nichilominus substinentem: sicque ex tunc permansit, et usque in hodiernum permanet diem.