**VA, 38**

De *Sanmarchan*, dove è el miracolo della colona.

**[1]** *Sanmarcan* è una zità grandisima e bella. **[2]** In quella zità abita *cristiani* e *saraini*; et è sotoposti al nievo del *Grande Chaan*, ma nonn è ben amixi, ma stano ala fiata mal insieme. **[3]** In questa zità ‹incontrà› una chotal meraveglia.

**[4]** El nonn è anchor gran tenpo che un fradel del *Gran Chaan*, che aveva nome *Chagatai*, se fè’ cristiano, et era signior de quella zità e de molte altre. **[5]** E i *cristiani* de *Sanmarchan*, quando el signior fo fato cristian, ave grande alegreza e fèno in la zità una grande chiexia a onor de misier san *Zuane Batista*. **[6]** La chiexia era fata per cotal maniera che una colona de marmoro, che era in mezo della chiexia, sostegniva tuto el choverto. **[7]** Soto quella colona fu messo un grande marmoro per pillastro, lo qual iera stato de’ *saraini* della zità; e gli *saraini* non osavano dir niente, perché el signior era molto favorevole ai *cristiani*. **[8]** E i *saraini* dixeano che i voleva a ogni muodo la piera soa, la qual sostenìa la cholona della giexia de’ *cristiani*. **[9]** E li *cristiani* li proferseno grande avere aziò che i la conzedesse. **[10]** Ma i *saraini*, voiando che lla chiexia se guastasse, disse che i non volea nì oro nì arzento, se non sollamente la soa piera. **[11]** E tanto fexe ‹i› *saraini* che ’l figiol de *Zigatai*, lo qual aveva la signioria, comandò a’ *cristiani* che de lì a diexe dì la piera fusse renduda. **[12]** Li *cristiani* ave gran dolore e non sapeva chome i se doveseno far, azò che ’l cholmo della giexia non chazesse. **[13]** E quando vene el termene che aveva dado, la cholona, per volontà de Dio, se levò de sula piera ben quatro spane e non tochava de soto niente e stava ferma chomo ella feva dinanzi; e anchora sta chussì, senza che altra cossa la sostegnia.