**Fr2, 54**

Ci dist de la province de *Pem*. .LIV.

**[1]** *Pem* est u‹ne› province qui est longne .V. journees entre levant et grec. **[2]** Les genz aourent *Mahomet* et sont au *Grant Kaam*. **[3]** Il y a villes et chastiaus assez, mes la plus noble si est *Pem*, une cité qui est chief du regne. **[4]** Il y a fluns en qui se treuvent jaspes et calcidoines assez. **[5]** Il ont habondance{s} de toutes choses et de coton. **[6]** Il vivent de marchandise et d’art; et ont une tele coustume comme je vous dirai. **[7]** Que quant une fame a son mari, et il se part pour aler alcun voiage pour demourer et il demeure plus de .XX. jours, maintenant que le termes est passez, la fame se marie; aussi fet l’omme, |20b| que il espouse ou il veut.

**[8]** Et sachiez que toutes ces provinces que je vous ai dit, des *Cascar* en [ç]a et de ci en avant, sont toutes de la *Grant Turquie*. **[9]** Or lessons de ceste et vous conterons d’une autre province qui s’appelle *Siarciam*.