**Fr1, 55**

Ci dit le .LV. chapitre de la province de *Siarciam*

**[1]** *Siarciam* est une province de la *Grant Turquie* entre grec et levant. **[2]** Les gens aourent *Mahommet*. **[3]** Et si a viles et chastiaus assez et la maistre cité du regne si est *Siarciam*. **[4]** Il y a fluns qui mainnent jaspe et cassidoine qui se porte vendre au *Cata*, que il traient grant proufit. **[5]** Toute ceste province est sablon, et de *Sicam* a *Pam* est aussi tout sablon, et de *Pam* aussi jusqu’a ci est tout sablon, de quoi il y a maintes yaues ameres et mauvaises; mais bien en trueve on en pluseurs lieus d’yaues douces et bonnes. **[6]** Et quant aucun [ost passe] par la contree, les gens fuient par les chemins avec leur femmes et leur enfans et leur bestail entre le sablon .II. jourz ou .III., la ou il sevent que yaue soit que il puissent vivre avec leur bestes, si que nus ne les puet treuver pour ce qu’il sevent couvrir les voies la ou il sont alé par le sablon.

**[7]** Et quant l’en se part de *Siarciam*, si chevauche l’en bien .V. journees par sablon, la ou il a de mauvaises yaues. On trueve en aucun lieu yaue douce. **[8]** Et n’i a chose qui a mentevoir face; pour ce nous yrons avant et vous conterai d’une province qui a non *Lop* et de la cité aussi que l’en apele *Lap*, qui est au chief de ces .V. journees que je vous ai dit dessus, qui est a l’entree d’un grant desert, si que les cheminans se reposent en cele cité pour entrer ou desert.