**Fr2, 55**

Ci dist de la province de *Siarciam*. .LV.

**[1]** *Siarciam* est une province de la *Grant Turquie*, entre grec et levant. **[2]** Les genz aourent *Mahomet*. **[3]** Et si y a villes et chastiaus assez, et la mestre cité du regne si est ceste *Siarciam*. **[4]** Il y a fluns qui mainent jaspe et calcidoine, de quoi s’aporte a vendre au *Cata‹i›*, de quoi il ont grant profit. **[5]** Toute ceste province est sablon; et de *Pem* jusques ci est aussi tout sablon, de quoy y a maintes aigues ameres et mauveses; mes bien se treuve en pluseurs lieus aigue douce et bonne. **[6]** Et quant alcun [o]st passe par la contree les gens fuient aus chemins avec leur fames et leur enfans et leur bestes entre le sablon .II. ou .III. journees, la ou il sevent que aigue soit, de quoy il puissent vivre avec leur bestes, si que nuls ne les puet trouver pource que le vent queuvre les voies ou il sont alé par le sablon.

**[7]** Et quant l’en se part de *Siarciam*, l’en chevauche bien .V. journees par sablon, la ou il y a de mauveses aigues et ameres. **[8]** Mes l’en treuve en aucun lieu aigue douce.

**[9]** Et si n’i a chose qui face a mentevoir. **[10]** Pour ce que nous irons avant et vous conterons |20c| d’une province qui a non *Loup*, ou il a aussi une cité que l’en nomme *Loup*, qui est au chief de ces .V. journees que je vous ai dit dessus, qu’est a l’entree d’un grandisme desert, si que les cheminans se reposent en ceste cité pour entrer ou desert.