**VA, 42**

De *Ciarcian*, dove la tera è pur sabion.

**[1]** *Ciarcian* è una provinzia ‹ch’›è altrosì della *Gran Turchia*, ‹et› è dentro griego e levante. **[2]** Le zente de questa provinzia à la leze de *Machometo*; et è-ne zità e chastelle asai. **[3]** La zità maistra del regnio è *Ciarcian*. **[4]** El ge n’è fiumi che menano diaspri e chalzedonii, e li merchadanti portano quelle piere prezioxe ala provinzia de *Chatai* e àno gran guadagnio de quelle piere, delle qual el ge n’è in grande abondanzia ed èno molto bone. **[5]** Tuta questa provinzia è pur sabion. **[6]** La mazior parte el n’è le aque amare, e avegnia ch’el se ne truova in molti luogi de dolze et de bone. **[7]** Quando alchuno oste passa per quella contrà, quelli de quella provinzia che èno in luogo dove l’oste passa se parteno tuti chon le moier e chon i fioli e chon le bestie, e vano per lo sabione do o tre zornate a’ luogi dove i sano che se trova aqua e erba. **[8]** E quando l’oste non vedeno donde i posono eser andadi, per lo sabion per lo qual non par piedega né sentiero, non sano che far-sse. **[9]** Et in quel modo schanpano dai suo’ nemixi. **[10]** E quando pasano oste d’amixi, i schanpano per quel modo le bestie solamente, perché quelli dell’oste non vuol pagar niente de chossa che i togliano dala zente donde egli passano. **[11]** E quando l’omo se parte de *Ciarcian*, el va ben zinque zornate per sabion, là dove è aqua amara e pesima, ma in alchuno luogo se ne trova de bona.