**Fr1, 56**

Le .LVI. chapitre si dit de la province de *Lop*.

**[1]** *Lop* est une grant cité qui est au chief ou desert qui est apelez le desert de *Lop*, et est entre levant et grec, et est cité est au *Grant Caam*. **[2]** Les gens aourent *Mahommet*. **[3]** Et vous di que cil qui veulent passer le desert se reposent en cele vile une semainne pour refreschir eus et leur bestes. **[4]** Et puis s’apareillent de penre leur viandes pour un mois pour eulz et pour leur bestes et se partent de ceste cité et entrent ou desert.

**[5]** Et est tant lonc, si con l’en dit, que en un an ne chevaucheroit on du chief a l’autre et, ou il est mains larges, y met on un mois. **[6]** Il y a mons et valees de sablon et n’i trueve on riens que mengier. **[7]** Mais quant on a chevauchié un jour et une nuit, si trueve on yaue douce tant que mestier est bien a .L. ou a .C. personnes avec lor bestes, mais a [plus non]: par tout cest desert trueve on l’yaue en ceste maniere, si que l’en trueve bien en ce passage en .XXVIII. lieus yaue douce, mais ne mie granment, et en .IIII. lieus trueve on yaues ameres et mauvaises.

**[8]** Et bestes et oisiaus n’i a nul, car il ne trouv[er]oient que mengier. **[9]** Mais on i trueve une tel merveille que je vous dirai que, quant on chevauche par nuit par ce desert et il avient que se aucuns remaint et il se desvoie de ses compaignons pour dormir ou pour autre chose, quant il cuide retourner et trover ses compaignons, si ot parler un esperit qui samble estre ses compaignons, et tel foiz l’apelent par son non, si que pluseurs foiz le fait desvoier en tel maniere que plus ne s’entrevoient; et en ceste maniere en sont ja maint mort et perdu. **[10]** Et vous di que de jour meïsmes parloient li esperit, et orés aucune foiz sonner de mains estrumens et proprement tabors plus que autres. **[11]** Et ainssi passe on ce desert a si grant anui que vous avez oÿ.

**[12]** Or vous laisserons de ce desert et vous conterons des provinces que l’en trueve a l’issue de ce grant desert de *Lop*.