**Fr2, 56**

Ci devise de la cité de *Loup*. .LVI.

**[1]** *Loup* est une grant cité qui est au chief du desert qui est appellez le desert de *Loup*, et est entre levant et grec. **[2]** Ceste cité est au *Grant Kaam*. **[3]** Les gens aourent *Mahomet*. **[4]** Et vous di que ceus qui veulent passer ce desert se repossent en ceste ville une semaine pour refreschir euls et leur bestes. **[5]** Et puis s’appareillent et prennent leur viande pour un moys pour eus et pour leur bestes; et se partent de ceste cité et entrent ou desert. **[6]** Et est tant lonc, si comme on dit, que en un an ne se chevaucheroit d’un chief a l’autre et, la ou il est mains larges, si met on a passer .I. moys. **[7]** Ce sont touz mons et valees de sablon, et n’i treuve l’en riens que mengier. **[8]** Mes, quant on a chevauché .I. jour et une nuit, si treuve l’en aigue douce, tant qu’il sou[f]fira bien a .L. personnes ou a cent avec leur bestes, mes, a plus, non. **[9]** Et par tout ce desert treuve l’en aigue en ceste maniere, si que l’en treuve bien, en ce passage, en .XXVIII. lieus aigue douce, mes non granment; et en .IIII. lieus treuve l’en aigue amere et mauvese. **[10]** Bestes n’y a, car |20d| il n’y trouveroient que mengier. **[11]** Mes on y treuve une tel merveille com je vous dirai: que quant l’en chevauche de nuit par ce desert et il avient que aucun remaigne et se desvoie de ses compaignons, pour dormir ou pour autre chose, quant il cuide retorner et ataindre sa compaignie, si ot parler espriz qui semblent estre ses compaignons; et tel foiz l’appellent par son non, si que pluseurs foiz les font desvoier en tel maniere que il ne puet puis trouver ses compaignons. **[12]** Et en ceste maniere en sont ja maint mort et perdu. **[13]** Et vous di que de jours meïsmes ot on parler ses espriz, et orez aucune foiz sonner de mains instrumens, et proprement tabour plus que autre. **[14]** Et ainsi passent ce desert einssi que vous avez ouï.

**[15]** Or vous lesserons de ce desert et vous conterons des provinces que l’en treuve a l’issue de ce grant desert de *Loup*.