**VB, 39**

**[1]** *‹L›ope* sì è una gran citade la qual è nel principio del gran deserto chiamato *Lopo*, el quale è fra grego e levante; et ancho di questa el *Gran Chan* v’è segnore, et adorano *Macometo*. **[2]** Quelli deno passar el diserto se ri|possa |237r| per una setemana e fornise de tute vituallie i è bisogno per giornate .XXX., però che tanto stano a passar quel gran deserto per el traversso, ma alla longa non se pò passare per la gran longeça di quello, però che inpossibelle seria portar vituallia suficiente al traverso. **[3]** Chome ò dito, se chamina per 1o messe de giornate che mai non se trova abitaciun alchuna e senpre per arena e per montagne sterille; et pocha aqua ve se trova: e però conven passar pocha conpagnia, né più de 50 persone all trato, però che non averia aqua a suficiencia. **[4]** Non se trova alchuna sorta de animalli perché non àno cho mangiare. **[5]** Dicono in questo diserto ve abita molti spiriti i qualli, quando i viandanti passano di note, speso se aldono chiamare per nome; e fano molte fiade deviar viandanti e perischono de fame. **[6]** Però che chaminandose la note, chome fano alchuna fiata, qualche uno riman de drieto per qualche suo bisogno, e quel tal se aldirà chiamare per nome, «Vien de qui!», e lui, credendo sia i conpagni, vano alla via dela voce e trovassi abandonato dala conpagnia: e sollo nel deserto, non sapendo andar a trovar la conpagnia, perise da fame. **[7]** Alchuna fiada i sentirano a modo de inpeto de giente in alltra parte e quei, credendo el sia la conpagnia soa, se ne vano verso dove senteno l’inpeto dela chavalchata: et fatto el giorno, se trovano da questi spiriti per simel et altri modi gabati, et molti, insienti di questi spiriti, ne fono mal chapitati. **[8]** Alchuna volta s’è trovatto de giorno qualche uno drieto i conpagni rimasto bu[c]eràsse i spiriti in forma di conpagni e, credendo essere quelli con i conpagni, i deviano del chamino e possa i llasa solli nel deserto e perischono. **[9]** È meravegiosa cossa ad udire quelle chosse fano questi spiriti, che sono dificille a credere, ma pure è chome ò dito, e molto più mirabelle. **[10]** Ène stati ancho de quelli che chaminando, questi spiriti se àno meso in forma de oste e con inpeto sono venuti versso i caminanti i qualli, credendo siano giente robatori, se àno meso a fugire: e deviati dai ssentieri, non àno poi saputo ritrovar la via, per esser el diserto anplissimo, e ssono di fame periti. **[11]** E però chi non sono ben aveduti de questi ingani chapitano malle e per questo con gran pericollo ve se chamina.