**Fr1, 57**

Ci dit le .LVII. chapitre de la grant province de *Tangue*.

**[1]** Quant on a chevauchié .XXX. journees en ce desert, si trueve on une cité qui est apelee *Sacion*, qui est au *Grant Caan*. **[2]** La province s’apele *Tangue*. **[3]** Il sont tuit ydres, mais auques y a de *crestiens nestorins* et y a aussi *sarrazins*. **[4]** Les ydres ont langage a par eulz. **[5]** La vile est entre grec et levant. **[6]** Il vivent des proufis des blés qu’il recueillent de la terre. **[7]** Il ont maintes abaïes et maint moustier [plains] de lor ydoles de pluseurs façons, as qués il font moult de grant honnour et de reverence, et y ont grant devocion et leur font sacrefices.

**[8]** Car touz ceuz qui ont enfans font nourrir un mouton en l’onnour de l’ydle et, au chief de [l’an], ou la feste de l’idle, ceuz qui ont nourri le mouton le mainent avec l’enfant devant l’ydle et li font grant reverence et les enfans aussi. **[9]** Et quant il ont ce fait, si font cuire touz les moutons et les portent encore devant l’idle a grant reverence et [les] laissent la tant que il aient dit le service et leur priere et l’idle mengüe sa sustance de la char. **[10]** Puis que il ont ce fait, si prendent cele char et la portent en leur maisons et mandent leur parens et le mengüent a grant reverence et a grant joie. **[11]** Et quant il ont mengié la char, si requeillent les os qui sont demourez et les metent en arches moult sauvement.

**[12]** Et sachiez que tuit li ydolastre du monde, quant il meurent, li vif les font ardoir; et quant il les portent ardoir, li parent du mort font enmi cele voie une maison de fust et le cuevrent de dras d’or et de soie. **[13]** Et quant li cors passe devant ceste maison, si s’arrestent et jetent ceulz de la maison devant le cors vin et char et viandes assez; et ce font il pour ce que il dient que autel honnour sera receuz en l’autre siecle. **[14]** Et quant il est aportez au lieu ou il doit estre ars, font entailler hommes de chartre [de parchemin] et de paupier et chevaus et chameus et roe comme besanz, et toutes ces choses font ardoir avec le mort et dient que en l’autre siecle il avera ces esclas [et] ces bestes avec lui; et vont [sonnant] devant le cors touz les estrumens de la vile.

**[15]** Et sachiez qu’il ne feroient ardoir le cors se il ne faisoient veoir a leur estreloges lequel jour doit estre bon a ce faire. **[16]** Et quant il a deviné, si le gardent jusques au terme et tel foiz le gardent bien .VI. mois et mains et plus, selonc ce que il leur dist par son art. **[17]** Et le gardent ainssi que il font une casse bien d’une paume et moult bien conjointe ensamble, et est moult soutilment painte, et le cuevrent de biaux dras, et y metent dedenz cele casse canfre et espices assez, que leur cors ne pue. **[18]** Et chascun jour, tant qu’il le gardent, font metre tables plainnes de viandes devant le mort, et dient que s’ame vient mengier et boire, et li laissent tant [que il demeurent] pour mengier; et ainssi le font chascun jour. **[19]** Et encor leur font [pis] acroire les devins que il lor dient aucune foiz [que ce n’est pas bon de trere le cors par la porte, si que aucune foiz] leur font rompre le mur et traire le de la quant il le doivent porter ardoir. **[20]** Et sachiez qu’en toute ceste maniere le font cil ydolastre [et] le font ainsi [ceulx] de ces contrees.

**[21]** Or vous laisserons de ceste contree et vous conterons d’une autre cité qui est vers maistre, jouste le chief de cest desert.