**Fr2, 57**

Ci devise de la grant province de *Tangut*. .LVII.

**[1]** Quant l’en a chevauchié .XXX. journees en ce desert que je vous ai dit, si treuve l’en une cité qui est appellee *Sacion*, qui est au *Grant Kaam*. **[2]** La province s’appelle *Tangut*. **[3]** Il sont tuit idles, mes auques y a *crestiens nestorins*, et y a aussi *sarrazins*. **[4]** Les idles ont language per euls. **[5]** La ville est entre grec et levant. **[6]** Il vivent del profit des bles qui recueillent de la terre. **[7]** Il ont maintes abbaïes et maint |21a| moustier plains de leur ydoles de pluseurs fa[ç]ons, as queuls il font grant honneur et grant reverence, et ont grant devotion et leur font grans sacrefices. **[8]** Car, touz ceus qui ont enfans, font nourir .I. mouton en l’onneur de l’idle; et au chief de l’an ou a la feste de l’ydole, cil qui ont nourri le mouton le menjuent, avec les enfans, devant l’idle, et li font grant reverence. **[9]** Et les enfans aussi. **[10]** Et quant il ont ce fait, si font tuit cuire les moutons et les portent encore devant l’idole a grant reverence. **[11]** Et illec le lessent tant que il ont dit leur office et leur prieres, que l’idle sauve leur enfans. **[12]** Et dient que l’idole menjue la substance de la char. **[13]** Puis que il ont ce fait, si prennent celle char et la portent a lor mesons, et mandent touz leur parenz et la menjuent a grant reverence et a grant feste. **[14]** Et quant il ont mengiee la char, si recueillent les os qui sont demouré et les metent en huche mout sauvement. **[15]** Et sachiez que tuit li ydolastre du monde, quant muerent, les vis les font ardoir et les portent ardoir. **[16]** Les parens des mors font enmi cele voie une meson de fust et l[a] queuvrent de draps a or et de soie. **[17]** Et quant le cors passe devant ceste meson, si s’arrestent et getent, ceus de la meson, devant le cors, vin et char et viandes assez. **[18]** Et ce font il pource que il dient qu’en autele honneur sera receu en l’autre siecle. **[19]** Et quant il est aportez au lieu |21b| ou il doit estre ars, ses parens font entaillier hommes de chartre perchemin et de papier, et chevaus et chameux et roe conme besans: et toutes ces choses font ardoir avec le mort. **[20]** Et dient que en l’autre monde il avera ces esclas et ses bestes et ses biens avec lui tant conme ses chartres qui seront arses; et vont sonn[a] nt devant le cors touz les estrumenz de la ville. **[21]** Et sachiez que il ne feroient ardoir le cors mort se il ne fesoient veoir a leur astronomiens lequel jour doit estre bon a ce faire, c’est d’ardoir. **[22]** Et quant il leur dist lequel jour, si le gardent jusques au terme; et il est tel foiz que il gardent le cors bien .VI. mois, ou mains ou plus, selonc ce que il lor dist par son art. **[23]** Et le gardent en ceste maniere: que il font une quasse grosse bien une paume, moult bien conjointe ensemble; et est toute painte moult soutilment; et le queuvrent de biaus dras; et metent dedens la quasse canfre et espices assez, que le cors ne pue. **[24]** Et chascun jour, tant qui conme il le gardent, font metre table plaine de viande devant le mort, et dient que s’ame vient et menjue et boit, et li lessent tant conme l’en demeure pour mengier. **[25]** Et ainsi le font chascun jour. **[26]** Et encore leur font acroire pis les devins: que il leur dient aucune foiz que ce n’est pas bon de trere le cors par la porte, si que, aucune foiz, leur font rompre le mur, et traire le par la, quant il le doivent porter ardoir. **[27]** Et sachiez que |21c| tout en ceste maniere le font tuit li autre ydolatre de ces contrees.

**[28]** Or vous lesserons de ceste matiere et vous conterons d’une autre cité, qui est vers maistre, jouste le chief a cel desert.