**L, 52**

De provincia *Tangut*; et de modo eorum adorandi et de sepulturis.

**[1]** Transactis hiis .30. dietis per desertum pervenitur ad civitatem quandam dictam *Saccion*, et est in provincia dicta *Tangut*. **[2]** Et sunt gentes ydolatre; sunt tamen aliqui *Turchi*, *christiani nestorini* et eciam aliqui *Sarraceni*. Ydolatre vero habent proprium ydeoma. **[3]** Et est civitas hec inter oriens et grecum. **[4]** Non sunt homines mercatores sed vivunt ex fructibus terre. **[5]** Habent sua monasteria et ecclesias omnia plena ydolis diversarum manerierum, quibus faciunt sacrificia multa et eis maxime reverentur. **[6]** Cum nascitur infans, statim faciunt nutrire arietem unum in honorem ydoli; et, completo anno, in die festivitatis ydoli arietem illum cum infante coram ydolo portant eique maxime reverentur; deinde hunc arietem coctum coram ydolo reverenter portant, eumque ibi stare permittunt quousque officium ydolo fecerint, orationesque pro eorum infante porrexerint. Et tunc dicunt ydolum commedisse substantiam talium carnium, et ideo eas auferunt domumque reportant; et invitatis parentibus et amicis ipsas festive commedunt reverenter. **[7]** Verum de hoc tali ariete habet sacerdos caput, pedes, interiora et pelles, et aliquod de carnibus. Comestis vero carnibus recolligunt universa ossa easque sollempniter reservant. **[8]** Omnium colentium ydola moris est comburere corpora mortuorum: quod hoc modo faciunt. In via per quam portari debet funus, in aliquibus locis, faciunt domunculas ornatas pannis aureis et sericeis secundum eorum posse; ad has perveniunt ferendo corpus, et ipsum deponunt; et ante ipsum prosternunt vinum et victualia multa, dicentes quod tali honore recipietur in alio mundo. **[9]** Et dum pervenerint ad locum combustionis, tunc eorum parentes faciunt de cartis bombacinis fieri incidendo ymagines hominum, equorum, arietum et aliorum animalium; et cartas similiter ad modum monete faciunt, et habent ‹eciam› çendatum ex diversis coloribus, et de pannis diversarum manerierum. Et hec ‹omnia› una cum corpore mortuo in ignem ponunt, dicentes hunc mortuum in alio mundo habere tanta, scilicet tot servos, tot equos et similia. **[10]** Dum eciam corpus ad rogum ferunt, illud antecedunt omnia instrumenta civitatis sonando, quia dicunt ipsum in alio mundo tali honore recipi deberi. **[11]** Est eciam aliud quod in eorum mortuis observant. Statim enim, mortuo corpore, ad eorum astrologos vadunt ut sibi diem statuat comburendi. Numquam enim eum comburerent nisi die debite ordinata; propter quod, advenit aliquando quod per sepulturam aliquando per mensem, aliquando per .6. menses, corpora in eorum domibus coguntur conservare. Tunc ergo ipsa in grossis capsis ligneis bene concludunt, capsasque depingunt et circumdant pannis cum multis speciebus et camfora, taliterque quod eius fetor sentiri non potest, et continue ‹ei› omni die preparant mensam cum cibo et potu ac si viveret; et tam diu ipsam sic relinquunt quousque quis commode commedere potuisset, dicentes animam mortui hiis frui cibariis. **[12]** Et multociens astrologi dicunt non debere trahi corpus per principalem portam domus, sed per aliquam aliam; et multociens faciunt rumpi domus et inde corpus trahere. Causam vero quare eorum astrologi dicunt non debere trahi corpus ex domo quacumque die assignant, quia non deberet, ut dicunt, trahi nisi sub tali planeta sub quo natus fuerit vel, ad minus, in non sibi contrario: quod si aliter fiat, dicunt mortuos multa nocumenta in domo facere; et multociens accidit quod demones aliquos ex familia ledunt vel occidunt, quod hac de causa pervenire fatentur. **[13]** Que autem dicta sunt observant quicumque ydolatre et ubique. **[14]** Dicemus amodo de aliis civitatibus que sunt versus maistrum, prope caput huius deserti.