**VA, 44**

De *Fochion*, dove i non sotora i morti nì ‹li› ardeno se non al tenpo dato per li astrologi.

**[1]** Quando l’omo à pasato quelle XXX zornate de dexerto, el trova una zità che à nome *Sachion*, la qual è sotoposta al *Grande Chaan*. **[2]** E la provinzia à nome *Thangoth*. **[3]** Egli sono tuti idolatri, trato arquanti *cristiani nestorini* e alquanti che àno la leze de *Machometo*. **[4]** Queli idolatri àno lenguazio per si e ‹no› sono marchadanti omeni, ma viveno pur de ricolto della tera. **[5]** El n’è molti m[one]st‹ie›ri che èno tuti pieni de idolle de molte guixe, ai quali fano gran sachrifizio e grande reverenzia. **[6]** Zaschuno homo che à fi[o], el fa molto notrichare ‹uno› molto‹ne› ad o[no]re delle idolle. **[7]** E in chavo dell’ano, quando vien la festa delle suo’ idolle, l’omo mena el fiuolo e ’l moltone davanti le idolle e fa-li grande reverenzia, elo e ’l fiulo. **[8]** E possa chuoxeno el moltone e meteno la charne davanti dale idolle chon gran riverenzia; e llì ‹la› lasano tanto ch’elli dixeno so orazione e suo ofizio. **[9]** E cholui che fa quel sacrifizio priega quelle idolle che lli conserva ‹e› g[uar]di suo’ fioli. **[10]** Eli dixeno che lle idolle manzano quella sustanzia de quella charna. **[11]** E sì se la portano a chaxa o altrove là dove i volleno e fano chongregare tuti li parenti e manzano quela charne chon gran riverenzia e grande allegreza; e poi repone tute le hosse in uno scrignio.

**[12]** E sapiate che tuti quelli che sono idolatri per tuto el mondo, fano ardere i chorpi d’i homeni et delle femene quando i sono morti. **[13]** E quando i chorpi sono morti, li parenti soi portano quelli chorpi a ardere, e per la via donde die’ eser portato el chorpo fa far i parenti del morto chapane de pertege e d’altri legni, per piuxor luogi, e sì le chuovre de drapi d’oro e de seda. **[14]** E quando elli zonzeno a quelle chapane, i meteno el corpo in tera a pe’ de quella chapana; e ’li zetano in tera davanti del morto vino e chosse da manzar, e dixeno ch’el fora rezevuto a chotal onore in l’altro mondo. **[15]** E quando i èno azonti al luogo ove i ’l deno ardere, eli fano fare moneta de charte de papiro grande chome bexanti e fano intaiar in quelle charte omeni e femene e chavali; e tute chosse zetano in lo fuogo e fa-lle arder chon el corpo. **[16]** E dixeno ch’el averà chotanti servi et serve e chavali e denari in l’altra vita chome èno quelli che èno arsi chol corpo. **[17]** E quando egli i portano a ardare, tuti i strumenti della tera ge vano inanzi sonando.

**[18]** E quando l’omo è morto, i parenti mandano per i soi astrologi e sì li dixe el mexe, el dì e ll’ora che el naque. **[19]** E li astrologi fano suo’ inchantamenti e dixeno in qual dì e che ora el die’ eser arso. **[20]** E tal fiata el fano tegnir in chaxa una setemana e alchuna fiata uno mexe e tal fiata undexe mexi, e li parenti non l’oseraveno portar fuora de chaxa se non quando choloro chomanda. **[21]** Defina tanto che ’l chorpo sta in chaxa, egli el tien in chotal muodo: eli àno una chassa de tolle grosse ben una spana; e quelle tolle è ben chonzonte insenbre, e lla chassa è tuta depenta. **[22]** Lì dentro meteno el corpo e serano ben la chassa e sì la chuovreno chon belli drapi; e ’l chorpo achonzano chon spezie, sì ch’el non puza. **[23]** E defin che ’l chorpo è in chaxa, eli aprestano le tavolle davanti ala chassa ogni dì, e sì ge meteno suxo da manzar sì chome s’el fosse vivo. **[24]**  E disseno che l’anima soa manza de quelle chosse e sta tanto la mensa dinanzi ala cassa quanto uno homo podesse disnar a suo bel axio; e chussì fano a o[gni] dì. **[25]** Queli indivini dixeno tal fiata ali parenti del morto ch’el non è bon ch’elli el tragano de chaxa per la porta, perché i trovano tal fiata per stella o per altra chaxione che quella porta nonn à bona ventura de quel fato; e sì i trazeno de chaxa per altra porta che per la prinzipal, over i fano ronper el muro e tra‹r›-llo per quella via. **[26]** E a questo modo tiene tuti i idolatri del mondo.