**VB, 40**

**[1]** ‹C›havalchato se à a traversso el diserto per giornate .XXX., chome sopra ò dito, alla fin del deserto se trova una citade chiamata *Sasicicion* ch’è sotto al *Gran Chan*, ma la provincia fi apellata *Tangut*. **[2]** E questa giente sono idolatri: ène ecian molti *cristiani* et *saracini*. **[3]** I abitanti àno lengua da per sì; et questa provincia è fra griego e llevante. **[4]** Nonn è giente abiano mestieri né ussa marchadantie. **[5]** Àno molti tenpli de’ suo’ idolli de molte sorte ai qualli i fano grande sacreficii e rendege grande honor e reverencia. **[6]** Àno questo chostume: che chadauno che àno figiuolli fano nudrigar montoni ad onor delli idoli et in chapo dill’ano, quando vien la festa de quello idollo, a reverencia dil qual l’è nudrigato, fino menato el moltone e i figuolli davanti l’idollo con grandissimo onor e reverencia. **[7]** E quivi el moltone fi sacrifichato ad onore del’idolo e con grandissima devocione priegano l’idollo ge conservano i figiolli per nome di qual el sacrificio è fato. **[8]** E sacrificato el moltone, el mete davanti al’idollo et dicono che quel idollo mangia la sustancia de quella charne, e possa porta el moltone a chaxa: e, chiamato a chaxa i parenti et amici loro, con grande festa mangiano quella charne e con suma reverencia; mangiato i àno la charne, i conservano bene le ossa et quando questi moreno, i fano insieme arder i corpi. **[9]** Et quando i fano portar el corpo al luogo dove el de’ fir arso, i fano |237v| far per la via in più parte alchune chasele de legname e falle coprire dei più richi pani de seta et oro i pono; e quando quei portano el corpo, quando i giongeno a chaduna de queste chasele, i metono el corpo in quele. **[10]** E quivi sono aparechiate molte et delichate vivande le qual tute fino butate davanti el corpo: et chusì fano in chadauna chaxella fate nella via, fino i sono gionti al luogo dove se de’ arder el corpo. **[11]** E tengono per opinione che tante vivande nel’altro mondo firà apresentate a l’anema del morto. **[12]** Et avanti el corpo, quando el è per arder, i meteno molti chavalli fati de charta, ganbelli, omeni, denari, tuti però de charta; e insieme con el corpo i ardeno tanti denari, chavalli, ganbelli et omeni i averano all’altro mondo. **[13]** Et avanti al corpo fano sonar i strumenti assai, però che al’altro mondo altretanti ne arà l’anema soa. **[14]** Subito morto el corpo, i parenti suo’ mandano per alchuni suo’ negromanti et a quelli dicono l’ora e el dì dela natività del morto; e queli negromanti over astolegi vedeno per l’arte soa qual dì è bon da arder el corpo, e molte fiade ochore i comandano el corpo non sia portado ad arder fin a uno mexe o più o meno secondo quei comandano, né per algun modo i parenti del morto preteririano el comandamento loro. **[15]** E fin el corpo stano in chaxa, i mete el corpo in una chasa de legname grosa e ben ciuxa e piena di cosse odorefere, açò el corpo non puça, e ssenpre dal dì che ’l chorpo è morto fino al dì il portano ad arder, tuti i parenti stano in chaxa a guardar quello. **[16]** Et senpre apariate de molte e delichate vivande e mese tute avanti el corpo, dicono quella mangiar tuta la sustancia de quelle vivande; daposa quelle con gran festa fino mangiate per i parenti. **[17]** E venuto l’ora deputada a mandar el corpo ad ardere, i fano ronper el muro dela caxa e fano una porta nuova per la qual i traceno el corpo de chaxa, né per alcun modo il caveria per la porta maistra.