**Fr1, 58**

Ci dit le .LVIII. chapitre de la province de *Camul*.

**[1]** *Camul* est une province qui jadiz fu royaumes. **[2]** Il y a viles et chastiaus assez, mais la maistre cité est *Camul*. **[3]** Ceste province es enmi .II. desers, car l’une part est le grant desert de *Lop*, et l’autre a un desert qui dure .III. journees. **[4]** Et les gent sont tuit [ydres] et ont langue par eulz et vivent du fruit de la terre, car il en y a assez. **[5]** [Et] il sont homme de grant soulaz, car il n’entendent a autre chose que sonner estrumens et chanter et baler et prendre grans delis a leur cors.

**[6]** Et si vous di que se uns forestiers vient a sa maison pour herbergier, il est trop alegiez et commande a sa femme qu’elle li face son plaisir, et puis se [part et s’en va] et ne retourne jusques atant que il sache que le forestier s’en soit partis, si que il puet soulacier avec sa femme tant com lui plest, car elles sont belles femmes. **[7]** Et le tiennent a grant honnour et ne l’ont a nule honte, car tuit cil de cele province de *Camul* sont si honis de leurs moulliers con vous avez oÿ.

**[8]** Or avint [que] au tans de *Mongu Caan* qui regnoit, qui estoit leur seignour de ceste province, [sot] ce fait, si lor mande commandement sus grant paine que il ne le feissent plus. **[9]** Et quant il orent ce commandement, si en furent moult coroucié et s’acompaignierent et firent unmoult grant present et l’envoierent au *Seigneur* et li prierent que par grant grace il leur [laissast] faire leur usance que tuit leur ancestre avoient fait, et que pour ceste usance leur donnoient les ydres tuit les biens de la terre que il avoient, et que autrement ne savoient vivre ne ne porroient. **[10]** Et quant le *Seignour* vit ce qu’il le vouloient, si lor dist: «Puis que vous volez vostre honte, et vous l’aiez!» **[11]** Si leur consenti a faire leur volenté de lor male usance, si que touz jourz l’ont maintenu et maintiennent encore.

**[12]** Or vous laisserons de *Camul* et vous conterons d’autres provinces qui sont entre tramontane et maistre, et est au *Grant Chan*, [qui a nom] *Chingin Talas*.