**Fr2, 58**

Ci dist de la province de *Camul*. .LVIII.

**[1]** *Camul* est une province qui jadis fu royaumes. **[2]** Il y a villes et chastiaus assez, mes la mestre cité est *Camul*. **[3]** Ceste province est enmi .II. desers, car, de l’une par‹t›, est le grant desert de *Loup* et, de l’autre part, a .I. petit desert de .III. journees. **[4]** Les gens sont tuit idles et ont language par euls. **[5]** Il vivent du fruit de la terre, car il en ont assez. **[6]** Il sont hommes de grant soulaz, car il n’entendent a autre chose que a sonner instrumenz et chanter et baler et a prendre granz deliz a leur cors. **[7]** Et vous di que se .I. forestier vient a sa meson pour herbergier, il en est trop liez, et conmande a sa fame que el face tout le plaisir au forestier; et puis se part et s’en vait, et ne retorne jusques a tant que le forestier s’en soit partiz, si que l’en puet soulacier avec sa fame tant conme l’en veult, car elles sont belles fames. **[8]** Et il le tiennent a grant honneur ne n’en ont nulle honte, car tuit cil de ceste province sont si honni de leur moliers conme vous avez ouÿ.

**[9]** Or avint que au temps de *Mongu Kaam* qui regnoit, qui est leur seigneur de ceste prouvince, sot ce fait: si leur manda commandant seur grant pe|ine |21d| que il ne le feïssent plus. **[10]** Et quant il orent ce conmandement, si en furent moult dolent. **[11]** Si s’assemblerent ensemble et firent .I. moult grant present et l’envoierent au seigneur; et li prierent que par grace il leur lessast fere leur usage, que tuit leur ancestre avoient fet, et que pour ceste usance leur donnoient les ydoles touz les biens de la terre que il avoient, et que autrement ne savroient vivre ne ne porroient. **[12]** Et quant le seigneur vit ce, que il le vouloient, si dist: «Puisque tous voulez vostre honte, et vous l’aiez!» **[13]** Si leur consenti a fere a leur volenté de leur mal usage, si que touz jours l’ont maintenu et maintienent encore.

**[14]** Or vous lesserons de *Camul* et vous conterons des autres provinces, qui sont entre tremontaine et maistre, et est au *Grant Kaam*, qui a non *Chingin Talas*.