**L, 53**

De civitate *Camul* et provincia.

**[1]** *Camul* est provincia in qua sunt multe civitates et castra; principalior tamen ‹civitas› est *Camul*, que est inter duo deserta: ab una enim parte est iam dictum maximum desertum, et ab alia est desertum parvum dietarum trium. **[2]** Gentes habent proprium ydeoma, et sunt ydolatre et vivunt ex fructibus terre, ex quibus copiose habent. **[3]** Et sunt alacres homines: tota enim eorum intentio est in sonando, cantando, corriçando; et breviter omnem corporis delectationem inquirunt. Delectantur eciam in scribendo eorum more, et eciam in legendo. **[4]** Et est harum gentium talis consuetudo: quod si aliquis forensis pervenit ad domum alicuius hospitandi causa maxime gaudet, et precipit uxori ut in omnibus forensi obediat plus quam sibi; et ex tunc ille recedit, relinquens domum et uxorem forensi, manetque duobus vel tribus diebus extra domum. Interim vero forensis rebus domus et uxore utitur; et sunt pulchre mulieres et solaciose multum. **[5]** ‹Hac ergo causa omnes mulieres huius provincie adulterantur.› **[6]** Tempore autem quo *Mungu Chan* ‹regnabat›, qui erat dominus *Tartarorum*, pervenit ad eum de huiusmodi vituperosa consuetudine; tunc precipiendo mandavit quod nullatenus talem consuetudinem observare deberent. Hoc vero audientes isti, turbati, deliberate ambaxiatores cum pulcris exeniis domino transmiserunt, rogantes instanter quatenus consuetudinem olim a suis predecessoribus impositam et collaudatam nullatenus placeret rumpere: ab antiquioribus enim suis habuerant, quod propter beneficia que forensibus faciebant, tam de eorum uxoribus quam de aliis, eorum ydola erant favorabiliora; habebant enim hoc valde gratum, et ex hoc eciam eorum segetes et fructus multiplicare credebant. Hoc audiens dominus et subridens, ait: «Vituperio vestro dudum gavisi iterum gaudeatis». **[7]** Hanc consuetudinem continue observaverunt, et eciam hodie observant.