**VA, 45**

De *Chamul*, la provinzia de chagozi.

**[1]** *Chamul* è una provinzia che fo già regniame per si, in la qual è zità e chastelle asai. **[2]** La maistra zità è dita *Chamul*. **[3]** La provinzia è verso maistro intro do deserti; dal’una parte è el gran deserto che ò dito de sopra e dal’altro lato è uno dexerto che dura tre zornate. **[4]** La zente della chontrà adora le idole e àno lenguazio per si; e viveno de fruti de tera e àno grande abondanzia de vituaria, e sì ne vende ai viandanti che pasano per quella chontrà. **[5]** Ed è homeni de gran solazo e non atendeno ad altro se non a sonar strumenti e a chantar e balar e solazar. **[6]** Se alchuno forestiero ge passa per la chontrà e va a chaxa de niuno de lor per albergar, el signior della chaxa lo rezeve volentiera e chomanda ala moier ch’ela sia obediente a quel forestier in tuto ziò ch’el vuol chomandar. **[7]** E parte-sse e va a far i suo’ fati in villa e in altro luogo dove el vuol. **[8]** E la dona tien cholui chome s’el fosse suo marito. **[9]** Tuti quelli de quella provinzia rezeveno vergongia per suo’ moier, ma non s’el tien per dexenor. **[10]** Le femene della contrà sono molto bele.

**[11]** Inel tenpo che regniava *Mangu Chan*, lo qual fo signior de tuti i *Tartari*, li omeni de *Chamul* li fono denonziato di questa dischonza chossa. **[12]** El re i mandò a dir che i non doveseno albergar nesuno forestier plui a quel modo e che i non sostegniseno plui quel dexenor dele suo’ moier. **[13]** Quando ’li rezevéno el chomandamento, egli forono mo‹l›to dolenti e àveno suo chonseglio; e mandò anbasiatori al *Gran Chan*, e grandi prexenti. **[14]** E sì ’l pregàno ch’el non dovesse devedar questa chossa, la qual egli e suo’ antezesori avevano senpre servata, peroché, fina tanto che i fano questa chortexia ai forestieri delle suo’ done, le suo’ idolle l’àno tropo per ben e che lor tere àno abondanzia de tuti i beni. **[15]** Quando *Mangu Chaan* ave intexe quelle parolle, el disse ai anbasatori: «Dapoi che vui vollé aver questo dexenor e questa vergognia, e vui ve l’abié!»; e sì revochò el chomandamento. **[16]** E quelli anbasatori tornò a chaxa chon grande alegreza. **[17]** E anchora mantien quella zentil uxanza per la provinzia.