**Fr1, 59**

Ci dit le .LIX. chapitre de *Chingny Calas*.

**[1]** *Chingin Calas* est une province qui encore est ou chief du desert entre maistre et tramontane. **[2]** Elle est grant de .XVI. journees et est au *Grant Caan*. **[3]** Il y a viles et chastiaus assez, et y a III. generations de gens: ydres et sarrasins et auques *crestiens [nestorins]*. **[4]** [En] les confins de ceste province vers tramontane a une montaigne qui a moult bonne vaine d’acier et d’andaine.

**[5]** Et si sachiez [qu’en] ceste montaigne on trueve une vainne de laquele on fait le salemondre. **[6]** Et sachiez de voir que la salemondre n’est pas beste c’on dit en no paÿs, mais est vainne de terre, et orrez comment. **[7]** Il est voirs que chascuns sache que par nature n’ea nule beste [ne nul] animal qui peust vivre dedenz le feu, pour ce que chascun animal est [fait] de .IIII. elemens. **[8]** Or avoit mesire *Marc Pol* un compaignon qui avoit a non *Susitar* et estoit moult sages, et conta le dit *Turc* a mesire *Marc Pol* comment il avoit demouré en ceste contree .III. anz pour le *Grant Caan*, pour faire traire de ces salemandres pour le *Seignour*. **[9]** Et dist que l’en fait caver en ces montaignes et y trueve on une vaine et on prent cele vaine et se l’amenuise l’en et trueve l’en dedenz aussi comme filé de laine, et puis les met on sechier. **[10]** Et quant elle est seche, si se pourrit dedenz grant mortiers de fer. Puis la font laver et s’en va toute la terre et demeure aussi [comme] filé, et samble de laine et se fait filler et faire touailles. **[11]** Et quant elles sont faites, si ne sont pas bien blanches, mais la metent dedenz le feu, et quant elle en est traite, si est blanche comme noif. **[12]** Toute foiz qu’ele devient sale, si le metent dedenz le feu, si devient blanche. **[13]** Et ainsi est la verité de la salemandre, non autrement. **[14]** Et cil meïsmes de la contree le conterent en ceste maniere, car qui le diroit autrement, ce seroit bourde et fable. **[15]** Et sachiez que a *Romme* en a une touaille, que le *Grant Caan* envoia a l’Apostoile pour moult biau present, pour metre le Saint Suaire de Ihesucrist dedenz.

**[16]** Or vous lairons de ceste province et vous conterons des autres qui sont entre grec et levant.