**Fr2, 59**

Ci dit de la province de *Chingin Talas*. .LIX.

**[1]** *Chingin Talas* est une province qui encore est entre le chief du desert entre maistre et tremontaine. **[2]** Elle est grant .XVI. journees, et est ‹au› *Grant Kaam*. **[3]** Et y a cités et chastiaus assez; et y a ‹III.› generations de genz *idles* et *sarrazins* et au{e}cques *crestiens nestorins*. **[4]** En la fin de ceste province, vers tremontaine, a une montaigne ou il a moult bonnes vaines d’acier et d’andaine. **[5]** Et sachiez bien ‹qu’en› ceste dite montaigne se treuve une vaine de laquele se |22a| fet la salemandre, car sachiez de voir que salemandre n’est pas beste, si conme on dit en no païs, mes est de vaine de terre, et orrés comment.

**[6]** Il est voirs que chascuns set que par nature il n’est nulle beste ne nul animal qui peust vivre dedens le feu, pource que chascuns {set et} est faiz des .IIII. elemens. **[7]** Or avoie je, je *Marc Pol*, .I. compaignon turc, qui avoit a non *Surficar* et estoit moult sages. **[8]** Et compta ledit *Turc* a messire *Marc Pol* comment il avoit demouré en ceste terre .III. ans pour le *Grant Kaam*, pour fere trere de ses salemandres pour le seigneur, et que l’en fet caver en cele montaigne, et treuve l’en une vaine, et se prent cele vaine et s’esmenuise, et treuve l’en dedens conme files de laine, et puis les met on sechier;et quant elle est seiche si s’en ist dedens granz mo‹r›t‹i›e‹r›s de fer; puis la font laver et vet toute la terre et demeure si com filz qui samblent de laine; et le fet l’en filer et en fait l’en touailles. **[9]** Et quant elles sont fetes, si ne sont pas bien blanches, mes il les metent dedens le feu. **[10]** Et quant ele en est traite, si est blanche conme noif. **[11]** Et toute fois qu’elle devient orde, si la met l’en dedens le feu, si devient blanche. **[12]** Ainsi est la verité de la salemandre, non autrement. **[13]** Et ceus meïsmes de ceste contree le compterent en ceste maniere, car qui le diroit autrement se seroit bourde et fable. **[14]** Et si sachiez que a *Romme* en a une to|aille |22b| que le *Grant Kaam* y envoia a l’Apostoille, pour moult biau present, pour metre le saint suaire de Jhesu Crist dedens.

**[15]** Or vous lesserons de ceste province et vous conterons des autres qui sont entre grec et levant.