**L, 54**

De provincia *Ghingintalas*.

**[1]** *Ghingintalas* est provincia que est eciam iuxta desertum inter septemtrionem et magistrum, et durat .16. dietis in qua sunt civitates et castra multa. **[2]** Et sunt in ea tria genera gentium, scilicet ydolatre, adorantes *Machomet* et *christiani nestorini*. **[3]** Et in confinibus huius provincie, versus septemtrionem, est mons ubi est vena valde bona calibis andanici. **[4]** Et in eodem monte invenitur vena ex qua fiunt panni quos dicimus de salamandra. **[5]** Non est eciam verum quod dicitur – pannos illos esse animalis quod dicimus vivens in igne –, sed fit hoc modo. Fodiunt ex montibus quandam venam terre, que cum frangitur est tota plena pilis; ipsam ergo optime pistant et lavant aqua, sicque tota recedit terra et remanent pili in modum lane. Hos ergo filant, et ex eis pannos contescunt quos de salamandra dicimus. **[6]** Hec que dominus *Marchus* primo audiverat propriis oculis vidit. **[7]** Verumtamen ‹est quod› contexto panno nundum existit competenter album: et ideo in ignem ponunt et aliquantulum relinquunt, et tunc efficitur nive candidior; et quociens tales panni sordibus imbuuntur ipsos in igne lavant. **[8]** *Rome* autem est ex tali lana unum manutergium, quod *Magnus Canis* misit pro solempni munere domino Summo Pontifici, ut Christi sudarium in ipso conservari deberet; eratque in hoc manutergio aureis litteris scriptum: «Tu es Petrus, et super hanc petram hedificabo Ecclesiam meam».