**VA, 46**

De *Chinguitalis*, là dove se trova la salamandra.

**[1]** *Chingitalis* è una provinzia che è anchora apreso el dexerto dentro tramontana e maistro; ed è longa sedexe zornate; et è sotoposta al *Grande Chaan*. **[2]** El ge n’è tre zità e chastelle assai; et è-ne tre zenerazion de zente: zioè idolatri e *cristiani nestorini* e quelli ch’à la leze de *Machometo*.

**[3]** E alle chonfine de questa provinzia verso tramontana è una montagnia in la qual è molte bone vene d’andanicho e de azuro. **[4]** E sì se ge trova una vena della qual se fa la salamandra; quella salamandra della quale e’ digo non è bestia nì serpente, chome se dixe, ma sì se fa in la maniera che ve dirò. **[5]** Io avi uno chonpagnio che fo de *Turchia* che ave nome *Zursichar*, lo qual iera molto savio homo, e fo tre ani segnior in quella provinzia per lo *Grande Chaan* a far chavar la salamandra e l’azuro e l’andanicho. **[6]** Quel mio chonpagnio me disse el fato e io el digo a vui. **[7]** Quando l’omo à chavato dentro della montagnia de quella vena ò dito, el omo la squarza e meseda insieme, e fa fillo chomo lana. **[8]** E l’omo la fa sechare e poi la pesta in uno mortaro de chuore. **[9]** Poi la fa lavare e ro[man] e quelle fille; e la [tera] che se parte de quelle fille se zeta via perché ’l[a] non val niente. **[10]** Po’ se fa filar quelle fille, le qual pareno lana; e po’ se ’n fa tovaie e drapo, le qual ‹non› èno bianche, ma se le se mete innel fuogo ardente e lasa-le una peza, lle tovaie e i drapi deventa bianche chomo neve. **[11]** E ogni fiada che i prendesse alchuna machia, eli i mete al fuogo e fa-li bianchi chome neve. **[12]** In questo modo sta el fato della salamandra, la qual mandò el *Gran Chaan* al papa perché ’lo la metesse atorno el sudario santo del nostro segnior misier Iesu Cristo benedeto.