**Fr1, 61**

Ci dit le .LXI. chapitre de la cité de *Campision*.

**[1]** *Campsion* est une cité qui est en *Tangut* meïsmes et est moult grant et noble et est [cief] et seignourie de toute la province de *Tangut*. **[2]** Les gens sont ydles et *saraizins* et *crestien*. **[3]** Li *Crestien* ont en cele cité .III. belles eglyses et grans, et les ydles ont maint moustier et abaïes selonc leur usances; et si ont grant quantité d’ydles et de si granz que bien ont .X. pas et de tes mains, et en y a de fust et de terre et tel de pierre, et sont bien toutes escurees et puis couvertes d’or. **[4]** Et pluseurs autres ydles lors sont environ a cez granz, et samble que il font humilité et reverence.

**[5]** Et pour ce que je ne vous ai pas conté touz leur faiz des ydolastres, le vous veul je conter. **[6]** Et sachiez que les regulés qui tiennent regle des ydles vivent plus honnestement que les autres. **[7]** Il se gardent de luxure, mais ne l’ont pas a grant pechié. **[8]** Mais s’il truevent aucun [qui ait] geu contre nature [avec] autre, il le jugent a mort. **[9]** Et si [ont] kalendier aussi comme nous avons, et [ont] .V. jourz par mois que il gardent moult, car pour nule riens n’ocirroient nul animal en ces .V. jours ne n’i mengeroient char, ainz font grant astinence trop plus que aus autres jourz.

**[10]** Il prennent jusques a .XXX. femmes ou mains, si comme il ont le pooir, et leur maris leur donnent a l’encontre a leur femmes. **[11]** Mais sachiez que le premier tiennent pour la meillour. **[12]** Et se il voit que aucunes de ses femmes ne soit pas bonne, si la chace et en prent une autre. **[13]** S’il veulent, il prendent leur cousines et la femme qui avra esté a son pere, sauve sa mere, et vivent comme bestes.

**[14]** Or vous laisserons de ce et vous conterons des autres provinces vers tramontane. **[15]** Et si [demourerent] en cele cité mesire *Nicole* et mesire *Mafe* et mesire *Marc Pol* bien un an pour aucunes de lor besoingnes.

**[16]** Or alons avant .LX. journees vers tramontane.