**Fr2, 61**

Ci dist de la cité de *Campicion*. .LXI.

**[1]** *Campicion* si est une cité qui est en *Tanqut* mesmes, et est moult grant cité et noble, et est chief et seigneur de toute la province de *Tanqut*. **[2]** Les genz sont idles et *sarrasins* et *crestiens*. **[3]** Lesquels *crestiens* ont en ceste cité .III. eglises beles et grans. **[4]** Et les ydres ont maint moustier et maintes abbaïes, selonc leur u|sance|22c|, et si ont grandisme quantité d’ydoles, et si grans que bien sont longues .X. pas, et teles y a qui sont plus petites, et teles y a qui sont de fust et teles de terre et teles de pierre; et sont toutes bien enquirees et puis couvertes d’or; et pluseurs autres ydoles leur sont environ [a ces] grans, et samble que il li font humilité et reverance.

**[5]** Et por ce que ne vous ai encore compté tout leur fait des ydolastres, je le vous vueil ci compter. **[6]** Car sachiez que les recluses qui tienent regle des ydoles vivent plus honnestement que les autres. **[7]** Il se gardent de luxure, mes ne le tienent pas a grant peché; mes, se il treuvent aucun qui ait geu contre nature conme autre, il le comdempnent a mort. **[8]** Et si ont kalendrier aussi conme nous avons; et ont .V. jours le mois que il gardent moult, car pour riens n’occirroient nul animal en ces .V. jours, ne ne mengeroient char, et font grant abstinence, trop plus que les autres jours.

**[9]** Il prennent jusques a .XXX. fames et mains, si comme il en ont le povoir; et les maris leur donnent encontre a leur fames. **[10]** Mes sachiez que la premiere tienent pour la meilleur. **[11]** Et se il voit que aucune de ses fames ne soit bonne, si la chace et en prent ‹une autre› s’il veult. **[12]** Il prennent leur cosines et la fame qui avera esté a son pere, sanz sa mere, et vivent conme bestes.

**[13]** Et vous lesserons de cestui et vous conterons |22d| des autres provinces vers tremontaine. **[14]** Et si demourerent en ceste cité le dit messires *Maffé* ‹et› *Marc Pol* bien un an pour aucunes de leur besoignes.

**[15]** Or alons avant .LX. journees vers tremontaine.