**L, 56**

De civitate *Campicion*.

**[1]** *Campicion* est maxima civitas et nobilis, et est principalior et caput provincie de *Tangut*. **[2]** Hee gentes sunt ydolatre, et aliqui adorant *Machoment*; sunt eciam aliqui *christiani*. **[3]** Sed ydolatre habent maximam quantitatem ydolorum, ex quibus aliqua sunt longa .X. passibus, et aliqua sunt ex ligno, aliqua ex terra, aliqua sunt ex lapide; et sunt totaliter auro cohoperta et subtiliter laborata. Et circa hec ydola magna sunt quam plura parva que videntur ‹multum› hiis magnis ydolis obedire. **[4]** Et faciunt festivitates de eorum ydolis diversis temporibus, quemadmodum nos de nostris sanctis; habent eciam in modum kalendarii, ubi ydolorum suorum festa certis ordinantur diebus. **[5]** Et hee gentes accipiunt usque ad .30. uxores, et plures et pauciores secundum eorum possibilitatem, ‹donantque homines mulieribus pro doctibus bestias, servos et monetas secundum eorum posse›; verumtamen primam uxorem semper pro maiori et nobiliori retinent: quod si aliqua de hiis uxoribus causa aliqua displiceat potest eam licite a matrimonio separare. Consanguineas eciam et uxores patris licite in uxores accipiunt. Et multa alia faciunt que nobis valde vetita sunt: ‹vivunt enim bestiarum more›.