**VA, 48**

De *Chanpion*, là dove l’omo pò aver XXX moier segondo soa lezie.

**[1]** *Chanpion* è una zità molto grande e nobelle, ed è cho: signorizia tuta la provinzia de *Tanguch*. **[2]** La zente adorano le idolle; el ge n’è de quelli ch’à la leze de *Machometo* e deli *cristiani*. **[3]** E àno li *cristiani* tre giexie molto belle e grande in quela zità. **[4]** Quelli che adorano le idolle àno molti monestieri e badie segondo suo’ leze. **[5]** Ed àno molto grande quantità e moltitudine de idolle, ed [à] no de quelle che sono grande diexe passi: ed è tal de llegnio, tal de tera e tal de piera; et sono tute indorade. **[6]** Questi grandi zaseno e ’l g’è atorno altre idolle pizolle che par che faza riverenzia ale grande.

**[7]** Li religioxi idollatri viveno plui onestamente che non fa l’altra zente, e molti de llor viveno chastamente e guarda-sse de pechar contra sua leze. **[8]** Eli àno lunari chusì chome nui avemo li mexi e a questo modo conputano el tenpo del’ano. **[9]** El g’è tal lunaxone che i non alziderave bestie né oxeli, zinque dì, per cossa del mondo, né no manzirìa charne che fosse morta in quelli zinque dì. **[10]** E quelli zinque dì viveno plui chastamente cha in tuto l’ano. **[11]** Questi idolatri posono aver defina a trenta moier e plui, se i àno richeze da zò. **[12]** E li omeni dàno per dota ale femene bestie, schiavi e moneta sechondo la sua chondizion. **[13]** La prima moier àno per dreta moier. **[14]** Se l’omo à moglier che no li piaza, el ge pò dar chonbiado al suo seno. **[15]** Eli toleno per moier le chuxine e le maregnie. **[16]** Eli non àno per pechato molti pechati ch’èno dentro da nui ‹gravi›, ma viveno a muodo ‹de› bestie. **[17]** E sapiate che misier *Nicolò* e misier *Mafio* e io, *Marcho*, stesemo in questa zità de *Chanpion* zinque ani per nostri fati.