**Fr1, 62**

Ci dit le .LXII. chapitre de la cité de *Esanar*.

**[1]** Quant l’en se part de celle cité de *Campison*, si chevauche on .XII. journees et trueve on une cité qui a non *Esavar*, qui est au chief du desert du sablon vers tramontane, et est de la province de *Tangut*. **[2]** Et sont ydles et ont chameus et bestail. **[3]** Il naist moult bons faucons sacrez et laniers et assez. **[4]** Il vivent du fruit de la terre et de bestail, car il ne sont mie gens de marcheandise.

**[5]** En celle cité couvient prendre viande por .XL. jourz, car quant on se part d’*Esavar*, on entre en un desert qui dure .XL. jourz, c’on ne trueve ne habitation ne herbegage, fors l’esté que on trueve gens. **[6]** Et c’est pour le grant froit que yl y fait l’yver. **[7]** L’en y trueve bestes sauvages, car l’en trueve bosqués petis de pins aucunes foiz. **[8]** Et quant on a chevauchié .XL. journees par ce desert, l’en trueve une province vers tramontane, et orrez quel.