**Fr2, 62**

Ci devise de la cité de *Esanar*. .LXII.

**[1]** Quant l’en se part de ceste cité de *Campicion*, si chevauche on .XII. journees et treuve on une cité, qui a a non *Esanar*, qui est au chief du desert du sablon, vers tremontaine, et est de la province de *Tangut*. **[2]** Et sont idles, et ont chamex et bestial assez. **[3]** Et y naissent moult bons faucons sacrés et la{s}niers, et assez. **[4]** Il vivent du fruit de la terre et de bestial, car il ne sont gent de marchandise.

**[5]** En ceste cité convient prendre viande pour .XL. jours, car, quant l’en se part de ceste cité de *Esanar*, si entre l’en en .I. desert, qui dure .XL. journees vers tremontaine, ou ne se treuve nulle habitation ne herbage, fors [l’]esté que on treuve genz: et c’est pour le grant froit qu’il i fait l’iver. **[6]** On y treuve bestes sauvages, car l’en treuve petiz boscages de pin aucune foiz.

**[7]** Et quant l’en a chevauchié ces .XL. journees par ce desert, si treuve l’en une province vers tremontaine, et orrez quele.