**Fr1, 63**

Ci dit le .LXIII. chapitre de la cité de *Catatoron*.

**[1]** *Catatoron* est une cité qui dure .III. milles, laquelle fu la primiere cité que les *Tartars* orent quant il issirent de leur contrees. **[2]** Si vous conterai toute la maniere comment il orent seignourie primierement.

**[3]** Il fu voirs que les *Tartars* demouroient en tramontane entour *Siorcia*, et en ces contrees y a granz plainnes ne n’i a nule habitation si comme citez et chastiaus. **[4]** Mais il y avoit bonnes pastures et granz fluimaires et moult d’yaues et moult bele contree et grande. **[5]** Mais il n’avoient seignour nul, mais bien fu voirs qu’il faisoient treu a un grant seignour c’on nommoit en leur langage [*Une Can*], qui vaut a dire en françois *Prestre Jehan*, de cui tout le monde parole de sa grant seignourie. **[6]** Le treu qu’il avoit d’euz si estoit de chascune .X. bestes une, et ainssi avoit la disieme de toutes leur choses.

**[7]** Or avint qu’il mouteplierent moult. **[8]** Et quant *Prestre Jehan* vit qu’il estoient si grant gent, si ot paour qu’il ne li feissent anui, si se pensa qu’il le departiroit en pluiseurs contrees, et [envoia pour ce faire un de ses barons]. **[9]** Et quant li *Tartar* virent ce, si en furent moult dolant si se partirent tuit ensamble de cele contree et alerent par un desert lieu vers tramontane tant que *Prestre Jehan* ne les pooit nuire, et estoient revelé a lui et ne li rendoient nul treü. **[10]** [Ainsi demourerent] un tans.