**Fr2, 63**

Ci devise de la cité de *Caracoron*. .LXIII.

**[1]** *Caracoron* est une cité qui dure .III. milles, laquele fu la primiere cité que les *Tatars* orent quant il issirent de leur contrees. **[2]** Et si vous dirai toute la maniere quant il orent |23a| seigneurie primierement.

**[3]** Il fu voirs que les *Tatars* demouroient en tremontaine entour *Ciorcia*. **[4]** Et en cele contree a grant plains ou il n’avoit nulle habitation, si com cités et chastiaus, mes il l’i avoit bonnes pastures et grans fluviaires et moult d’aigues et trop belles contrees et grans. **[5]** Mes {ne} n’avoient seigneur nisun; mes bien est voirs que il pa[o]ient rente et trevage a .I. grant sire qu’il nommoient en leur langage *Une Can*, qui vaut a dire en fran[ç]ois *Prestre Jehan*. **[6]** Et ce fu le *Prestre Jehan* de qui touz li monde parole de sa grant seigneurie. **[7]** Le treu que il avoit d’euls si estoit de chascune .X. bestes une, et ainssi avoit la disme de toutes leur choses.

**[8]** Or avint que il mouteploierent moult: et quant *Prestre Jehan* vit qu’il erent si grant gent, si ot poour que il ne li feïssent annui. **[9]** Si pensa de departir les par pluseurs contrees et envoia pour ce faire un de ces barons. **[10]** Et quant les *Tatars* virent ce, si en furent moult dolent: si se partirent tuit ensemble de celle contree et alerent par .I. desert lieu moult divers, vers tremontaine, tant que *Prestre Jehan* ne leur pooit nuire. **[11]** Et s’estoient revelé a lui et ne li p[ao]ient nulle rente. **[12]** Et ainssi demourerent .I. temps.