**VA, 49**

Chome li *Tartari* fexeno signior primieramente ‹uno› de soa zente.

**[1]** Hor avete intexo e udito de molte provinzie e regniami e zitade. **[2]** Hora ve voglio chontar del *Gran Chaan*, signior d’i *Tartari*, chome el fo fato inprimamente e qual fu la chaxion della soa signioria; e dirò-ve de soa chondizion e de tuti i *Tartari*.

**[3]** Ell è verità che lli *Tartari* inprimamente abitàno in le chontrate ‹de tramontana›, ove era grandenisime pianure in le qual non è hora abitazion nesuna, né de zità né de chastelle, se non ch’el gi è boni pàscholi e grandi fiumi e aque asai. **[4]** E lì abitavano li *Tartari* e non avevano signior, ma davano trabuto a uno grande segniore che era apellato in soa lengua *Mochan*, che è a dire in nostra lengua *Prete Zane*, del qual parla tuto el mondo. **[5]** Or avene che i moltiplichò sì che *Prete Zane* ave paura che i non gli nosiesse et esser chontra lui. **[6]** E mandò-ge soi baroni e volse-li partire da insieme e desparzer-li, aziò che i aveseno menor possanza. **[7]** Li *Tartari* l’aveno molto per mal, unde egli se chongregò tuti insieme e partì-sse de quella chontrà e andò per dexerti verso tramontana in tal contrate che i non avevano paura de *Prete Zane*. **[8]** E deliberòno insieme de non obedire et de non rendere trabuto al *Prete Zane*. **[9]** E in quel muodo e in quelle contrà steteno pluxor ani in luogo seguro.