**Fr1, 64**

Ci dit le .LXIIII. chapitre de *Singuras* comment il fu li premiers *Caan* des *Tartars*.

**[1]** Or avint l’an mil .C. et IIIIXX. [et .VII.] ans de Crist, les *Tartars* firent un nouvel roy qui avoit a non en leur langage *Singuras Caan*. **[2]** Il fu homs de grant valor et de grant sens et de grant proesce. **[3]** Et si vous di que quant il fu esleuz a roy, tous les *Tartars* du [monde], quant il le sorent, s’en vindrent a lui et le tindrent pour seignor, et il les maintint moult bien. **[4]** Et que vous diroie je? **[5]** Il vint tant de *Tartars* que ce estoit merveilles.

**[6]** Et quant le *Seignour* vit si grant gent, si fist faire grant apareil d’armes, si com d’arz et de pilez et d’autres armes a leur usance, et ala conquestant toutes ces parties, qui bien furent .VIII. provinces. **[7]** Et quant il avoit conquesté, si ne faisoit nul mal aus gens ne nul domage de leur choses, mais laissoit de ses hommes en aucunes parties et le remanant de ses gens menoit avec lui, si que en ceste maniere conquesta maintes provinces. **[8]** Et quant cil qui estoient conquesté veoient que il les sauvoit et gardoit si bien encontre toutes genz, et n’avoient receu nul domage par lui par sa grant debonnaireté, si aloient volentier avec lui et li estoient feel.

**[9]** Et quant il ot tant amassé de gent que tout le monde en estoit couvert, si pensa de conquester une grant partie du monde, si envoia ses messages a *Prestre Jehan*, et ce fu a mil .CC. anz de Crist, et li manda que il vouloit avoir sa fille a femme. **[10]** Et quant *Prestre Jehan* oÿ ce que *Chingins Caan* li mandoit sa fille, si le tint a moult grant despit et dist aus messages: «[N’a] il grant vergoingne de mander ma fille a femme? **[11]** Or ne scet il que il est mon homme et mon serf? **[12]** Retournez arriere et dites que je feroie avant ma fille ardoir que je li donnasse a femme et que il couvient que je le mete a mort comme traitour et desloiaus que il est contre son seignour!» **[13]** Puis dist aus messages qui maintenant se devoient partir que plus ne venissent devant lui. **[14]** Maintenant se partirent et chevauchierent tant par leur journees qu’il vindrent a leur seigneur et li conterent ce que *Prestre Jehan* li mandoit que riens n’i laissierent.