**Fr2, 64**

Ci dist de *Cinguins Kaam* comment il fu le premier *kaam* des *Tatars*. .L‹X›IIII.

**[1]** Or avint que au temps de l’Incarnation .MIL.C.IIIIXX. et VII. ans de Crist les *Tatars* firent .I. lor roy qui avoit a non *Cingu‹i›ns Kaam*. |23b| **[2]** Il fu homs de grant valeuret de grant [talent] et de grant sens et de grant proesce. **[3]** Et si vous di que, quant il fu esleus roy, touz les *Tatars* du monde, quant il sorent ce, qui estoient espandu par celle contree s’en vindrent a lui et le tindrent pour seigneur. **[4]** Et il maintenoit la seigneurie moult bien. **[5]** Et que vous en dirai? **[6]** Il y vindrent tant de *Tatars* que ce estoit merveille. **[7]** Et quant la seigneurie se vit a si grant gent, si fist grant appareil faire d’armes, si comme d’ars et piles et d’autres armes a leur usage, et ala conquistant toutes ces parties qui furent bien .VIII. provinces. **[8]** Et quant il avoit conquesté, si ne faisoit aus genz nul mal ne nul domage de leur choses, mes lessoit de ces hommes avec aucune partie des autres; et le remenant de ses genz menoit o lui pour conquester des autres provinces, si que en ceste maniere conquesta moult de provinces. **[9]** Et quant ceuls qui estoient conquesté veoient que il les sauvoit et gardoit si bien contre toutes gens, et n’avoient receu nul domage par lui, par la grant debonnereté du seigneur, si aloient trop volentiers avec lui et il estoient moult feel. **[10]** Et quant il ot amassé tant de si grant gent que touz li mons en estoit couvers, si pensa de conquester une grant partie du monde et envoia ses messages au *Prestre Jehan*; et ce fu a .M.CC. |23c| ans de Crist. **[11]** Et li manda que il vouloit avoir sa fille a fame. **[12]** Et quant le *Prestre Jehan* oÿ ‹que› *Singuins Kaam* li demandoit sa fille pour fame, si le tint a moult grant despit, et dist aus messages: «Comment n’a il grant vergoigne de demander ma fille a fame? **[13]** Et si set bien que il est mon home et mon serf. **[14]** Retornez a lui et li ditez que je feroie avant ma fille ardoir, que je li donnasse a fame, et que il convient que je le mete a mort si com traitre et desloial que il est contre son seigneur». **[15]** Puis dist aus messages qu’il s’en partissent maintenant et ne venissent jamais devant lui. **[16]** Et quant les messages oïrent ce, il s’em partirent maintenant et ‹a›lerent tant par leur jornees que il vinrent a leur *seigneur* et li conterent tout ce que *Prestre Jehan* li mandoit, que il ne li celerent riens.