**VA, 50**

Chome el *signior d’i Tartari* se volse aparentar chon *Prete Zane*.

**[1]** Quando egli furono stati chusì uno gran tenpo, egli elleseno per so re uno de sua zente che aveva nome |24r| *Chinchis*, lo qual iera savio, pro’ e homo de gran valore; e questo fo ano domini MCLXXXVII. **[2]** Quando el fo coronato, tuti i *Tartari* che erano sparti per diverse chontrate vene a llui e fexe-li reverenzia e obedienzia sì chome a suo signior. **[3]** E llui sape mantegnir franchamente la signioria. **[4]** E quando *Chinchis* vide ch’el aveva chotanta zente, el fè’ armare e aparechiare tuta la soa zente, la qual iera grandenisima quantità oltra muodo, e andò chonquistando tere; e in pochi ani el chonquistò otto provinzie. **[5]** E quando el chonquistava alchuna tera, el non lasava far malle ad alchuno e non lasava tuor ad alchuno niente del suo, ma donava a queli ch’el conquistava, sì che egli andavano siego chonquistando dele altre tere. **[6]** E fazeva tropo bona segnioria, unde el iera amado da tuta zente**. [7]** E fato-sse chusì grande segniore, el volse far parentado con *Prete Zane* e mandò-li a domandar per suo’ anbasiatori sua figliuola per moglier; e questo fo ano domini MCC. **[8]** El *Prete Zane* li respoxe molto vilanamente, e disse che egli dixeseno a *Chinchis* che el convegniva ch’elo ’l metesse a mala morte peroché ’l iera rebello del suo segnior et perché ’l iera stato sì ardito ch’el aveva domandà soa figliola. **[9]** E li anbasiatori tornò a *Chinchis*, e dise-lli queste cosse per ordine.