**Fr1, 65**

Ci dist le .LXV. chapitre comment *Chingins* fist semondre ses gens por aler sus *Prestre Jehan*.

**[1]** Quant *Chingins Caan* oÿ la grant vilainie que *Prestre Jehan* li mandoit, si ot le cuer si enflé seur lui que a poi que li cuers ne li crevoit dedens le ventre, car il estoit homs de trop grant seignourie. **[2]** Puis parla au chief de piece et dist si haut que tuit cil qui entour lui estoient l’oïrent que jamais ne tenra la seignourie se il n’amende la grant honte que *Prestre Jehan* li avoit mandee, si chierement que jamais honte ne sera si grandement amendee, et prochainement li mousterra s’il est son serf. **[3]** Adont fist semondre ses [osz] et toute sa gent et fist le greignour apareil qui onques fust veus, et si fist savoir a *Prestre Jehan* qu’il s’apareillast de deffendre. **[4]** Et quant *Prestre Jehan* sot ce que il venoit seur lui a si grant gent, si l’ot en despit et dist qu’il n’estoient pas gens d’armes. **[5]** Mais toutes voies fist il appareillier toutes ses gens et pensa de faire grant apareil, a ce que, se cil venist, de faire prendre le et metre a mort; car sachiés il fist un si grant ost de tant de manieres de genz estranges que ce fu la plus grant merveille du monde. **[6]** En tel maniere s’apareillierent li un et li autre.

**[7]** Pour coi vous en feroie lonc conte? **[8]** *Chingins Caan*, *seignour des Tartars*, avec tout son ost, s’en vint en un grant plain et bel qui *Tandut* estoit apelez, et estoit au *Prestre Jehan*. **[9]** Iluec mist son ost. **[10]** Et vous di que il estoient si grant multitude de gent que on n’en poist savoir le nombre. **[11]** Il oÿ nouveles comment *Prestre Jehan* venoit, si fist moult grant joie, pour ce que cil lieus estoit si biaus et si granz et si larges estoit pour la bataille faire, et pour ce l’atendoit il la moult volentiers et moult desirroit sa venue.

**[12]** Mais ore laisse li contes a parler de *Chingins Caan* et retourne a *Prestre Jehan* et a ses gens.