**Fr2, 65**

Comment *Cinguins* fist semondre sa gent pour aler sus *Prestre Jehan*. .LXV.

**[1]** Quant *Cinguins Kaam* oÿ la grant vilennie que *Prestres Jehans* li mandoit, si en ot le cuer si enflé sur lui que a poi qu’il ne li crevoit dedens le ventre, car il estoit hom de trop grant seigneurie. **[2]** Puis parla a chief de piece et dist si haut, que tuit cil qui entor lui estoient l’oïrent, que jamés ne tenra la seigneurie se il n’amende la vilennie que *Prestre Jehan* li avoit mandee, si chierement que onques honte ne fu achatee si chierement; |23d| et procheinement li monsterra se il estoit son serf. **[3]** Adonc fist semondre ses olz et toutes ses genz, et fist le greignor appareil qui onques feust veus ne oÿs, et fist assavoir au *Prestre Jehan* que il s’appareillast de desfendre. **[4]** Et quant *Prestre Jehan* sot certainement que il venoit seur lui a si grant gent, si l’ot pour .I. gap et pour nient, car il disoit qu’il n’estoient hommes d’armes. **[5]** Mes toutefoiz fist appareillier tout son esfors et semont toutes ses genz; et pensa de fere grant appareil, a ce que, se celui venist, de prendre le et de metre a mort. **[6]** Car sachiez: il fist .I. si grant appareil de tantes manieres de genz estranges que ce fu la plus grant merveille du monde.

**[7]** En tele maniere s’appareillierent les uns et les autres.

**[8]** Et pour coi vous en ferai je lonc conte? **[9]** *Cinguins Kaam*, avec tout son ost, s’en vint en un grandisme plain et bel, qui *Tanduc* estoit appellez, et estoit au *Prestre Jehan*. **[10]** Illec mist son champ. **[11]** Et vous di qu’il estoient si grant multitude de gent que il n’en pooient savoir le nombre. **[12]** Et quant il ouÿ nouveles comme *Prestre Jehans* venoit, si fist moult grant joie, pource que celui lieu estoit moult biaus et moult larges a bataille fere; et pour ce l’atendoit illec moult volentiers et desiroit moult sa venue. **[13]** Mes or lesse li conte a parler de *Cinguins* et de son ost et retornerai au *Prestre Jehan* et a ses genz.