**VB, 51**

**[2]** Odito l’anbasata, tuti rimaseno in silencio; allora *Çecino Can* parllò et dise: «Conpagni et fratelli mei, io non dubito abiate a memoria l’odio senpre m’à portatto *Umechan Segnore*, però che per destruçervi el deliberò (quando nui abitavemo in la citade nostra *Caracoron*) seperarni in più parte et in più paexi per potere dapo’ disporer a destrucione nostra chome a llui piacesi. **[3]** Ma con la vertude vostra provedesti el suo pessimo volere non avesse esechucione: abandonasti la patria et chaxe vostre, abitasti i lochi selvestri con tanti inchomodi dele persone, moglie et fiolli vostri, et tute chose patisti per non metere la vita vostra nelle mane de *Umechan*. **[4]** Niente di meno, avendo io riguardo non despiacere ai dii nostri, né voiendo rendere malle per malle, non ò cerchato vendicarne dei despiaceri nostri, ma piutosto trovare benivolencia et averllo per amico; e per avere el meço di questa benivolencia, òme voluto fare suo parente et òge chome sapete mandatoge a dimandare la figiuolla per moglie. **[5]** La resposta el ne à fato vui l’avete udita et vui siate iudici dele raxone nostre: siamo vigili a fati nostri et non aspetamo el vegni a darne quella moglie lui desidera, ma sí che nui abiamo con suo dano qualle a nui piaçe et qualle merita la possança et vertude nostre. **[6]** Siamo soliciti ad apariarsi et non aspetiamo *Umechan* ne vegni a trovare, ma andiamo a trovare lui, açò el cognoscha la solicitudine e vertude vostra più de quello fin qui l’à fato». **[7]** Fato fine *Çecino* al suo parlare, tuti a una voce gridòno e dise: «Segnore, èchone tutti nui aperechiati: montiamo a chavallo et non perdiamo tenpo, andiamo a trovare *Umechan* e spiera nela vertù del tuo valorosso exercito che presto faremo ch’el cognoserà el suo erore et insieme con tante giente da te soiogate et vinte el cognoserà la toa posança». **[8]** Allora *Çecino* chomandò che tuti se apariase e che, la maitina seguente, tuti preperati con le soe conpagnie foseno a chavalo.