**Fr1, 66**

Ci dit le .LXVI. chapitre comment *Prestre Jehan* ala contre *Chingins Caan*.

**[1]** Or dist li contes que quant *Prestre Jehan* sot que *Chingins* venoit seur lui o tout son ost, il ala encontre o tout son effors et tant ala que il vint au plain de *Tandut*. **[2]** Et iluec mist son ost pres de celui de *Chingin Caan* a .XX. miles et se reposerent chascuns des os [.II. jours] pour estre plus fres et plus hetiés a la bataille. **[3]** En tel maniere com vous avez oÿ estoient les .II. os en ce plain de *Tandut*. **[4]** Un jour fist venir *Chingins Caan* devant lui astrenomiens crestiens et sarrazins et leur commanda qu’il li seussent a dire qu’il avendra de ceste bataille.

**[5]** Li *Sarrazin* encerchierent et ne [l’en sorent] dire la verité.

**[6]** Mais li *Crestien* li en distrent la verité et li moustrerent avant tout apertement, car il firent venir evant lui cane et la depecierent parmi le lonc et mistrent l’une [part] de ça et l’autre de la, et ne la tenoit nus, et mistrent non a l’une part de la cane *Chingins Caan* et a l’autre part *Prestre Jehan*, et li distrent: «Or esgardez, si verrez la verité de la bataille, qui doit avoir le meillour.

**[7]** Celle qui vendra sur l’autre si doit gaaignier la bataille.» **[8]** Et il lor respondi que il le verroit volentiers et que il le facent maintenant.

**[9]** Adont lurent li astrenomien crestien certaines salpmes qu’il y a ou sautier et firent un autre enchantement. **[10]** [Et maintenant voiant touz] la cane ou li nons *Chingins Caan* estoit, sanz ce que nus la touchast, se joinst a l’autre et monta sur cele au *Prestre Jehan*. **[11]** Et quant le *Seignour* vit ce, il en ot moult grant joie. **[12]** Et pour ce qu’il trova les *Crestiens* en verité, leur fist il touz jours grant honnour et les tenoit pour homme de verité a touz jourz puis.

**[13]** [Or lairrons de ce a parler et conterons de la bataille du *Grant Caan* et du *Prestre Jehan*].