**Fr2, 66**

Comment li *Prestres Jehans* ala contre |24a| *Cinguins* .LXVI.

**[1]** Or dist li comptes que quant *Prestres Jehans* sot que *Cinguins Kaam* avec son ost venoit sus lui, si li ala a l’encontre avec tout son esfors et tant ala que il fu venus en cel plain de *Tanduc*. **[2]** Et illec prist son champ pres a celui de *Cinguins Kaam*, a .XX. mille, et se reposserent, chascun des ols, .II. jours pour estre plus fres et plus hetiez a la bataille. **[3]** En tel maniere com vous avez ouÿ estoient les .II. granz os en ce plain de *Tanduc*.

**[4]** .I. jour fist venir *Cinguins Kaam* devant soi astrenomiens crestiens et sarrazins et lor commanda qu’il li seussent a dire qui vaincra la bataille de ces .II. os: ou le sien ou le *Prestre Jehan*. **[5]** Li *Sarrazin* encerchierent et ne li seurent dire la verité. **[6]** Mes les *Crestiens* l’en distrent la verité et li montrerent avant tout appertement, car il firent venir une cane et la trancherent parmi de lonc, et mistrent l’une part de [ç]a et l’autre de la, et ne la tenoit nullui; et mistrent non a l’une part de la cane *Cinguins Kaam*, et a l’autre part *Prestre Jehan*. **[7]** ‹Et lui distrent›:«Or regardez, si verrez la verité de la bataille, qui doit avoir le meilleur: celle qui venra sus l’autre si doit gaagnier la bataille». **[8]** Et il leur respondi qu’il le verroie{n}t moult volentiers et que il le facent maintenant. **[9]** Adonc les astronomiens crestiens lurent un siaume qui est ou psaltier et firent lor autre enchantement: et des maintenant voiant touz la cane ou estoit le |24b| non de *Cinguins Kaam*, sanz ce que nuls la touchast, si joint a l’autre, et monta desus celle au *Prestre Jehan*. **[10]** Et quant le *Seigneur* vit ce, il en ot moult grant joie. **[11]** Et pource que il trouva les *Crestiens* en verité, leur fist touz jours grant honneur et les tenoit pour hommes de verité a touz jours mes depuis.