**Fr1, 67**

Ci dit le .LXVII. chapitre de la bataille de *Chingins Caan* et de *Prestre Jehan*, qui fu occis.

**[1]** Aprés ces .II. jours, quant les os se furent bien reposez, si s’armerent andeuz les parties et se combatirent ensamble durement, et fu la greignour bataille qui onques fust veue, et y ot moult grant ocision d’une part et d’autre. **[2]** Mais au derrain vainqui la bataille *Chingin Caan* et fu en cele bataille occis *Prestre Jehan*. **[3]** Et de ce jour en avant perdi toute sa terre, que *Chingins Caan* la conquestoit touz les jourz. **[4]** Et vous di que puis cele bataille regna *Chingins Caan* .VI. ans et ala touz jourz conquestant maintes provinces et maintes citez et maint chastel.

**[5]** Mais au chief de .VI. ans ala asseir un chastel que l’en nommoit *Calicuy* et yluec fu feruz d’une saiete ou genoul, si que il morut du cop, dont ce fu grant domages, pour ce que il estoit preudomme et sage.

**[6]** Or vous ai devisé comment li *Tartar* orent premierement seignour *Chingins Caan* et comment il vainqui premierement *Prestre Jehan*. **[7]** Si vous conterons qui regna aprés et de lor coustumes et de lor usances.