**Fr2, 67**

Ci devise de la bataille de *Cinguins Kaam* et de *Prestre Jehan*. .LXVII.

**[1]** Et aprés ces .II. jours, quant les ols se furent bien reposees, si s’arment andeus les parties et se combatirent ensemble durement: et fu la greigneur bataille qui ont fust veue, et ot moult grant mortalité et d’une part et d’autre, mes au derrain vainqui la bataille *Cinguins Kaam*. **[2]** Et fu en ceste bataille occis *Prestre Jehan*; et de ce jour en avant perdi toute sa terre, que *Cinguins Kaam* la conquesta chascun jour. **[3]** Et vous di que, depuis celle bataille, regna *Cinguins Kaam* .VI. ans, dont il ala conquestant touzjours maintes provinces et mainte cité et maint chastel. **[4]** Mes, au chief de .VI. ans, ala en .I. chastel, qui avoit non *Calacuy*, et illec fu ferus d’une saiete ou genoul, si que il morut du coup, dont ce fu grant domages, pource que il estoit preudomme et sage.

**[5]** Or vous ai devisé comment les *Tatars* orent premierement seigneur qui avoit non *Cinguins Kaam* et comment il vainqui premierement le *Prestre Jehan*. **[6]** Si vous conterai qui regna aprés et de leur coustumes et de |24c| leur usages.