**Fr1, 68**

Ci dist le .LXVIII. chapitre qui regna aprés *Chingins Caan* et de leur coustumes.

**[1]** Sachiez tout vraiement que aprés *Chingins Caan*, que leur sires fu, regna *Cuy [Caan]*, le tiers *Bacay Caan*, le quart *Alton Caan*, le quint *Magu Caan*. **[2]** Le sixte est *Cublay Caan*, qui est le plus grant et le plus poissant des autres .V. qui furent devant lui, car se tuit li autre .V. fussent ensamble, n’avroient il tant de pooir comme cestui a.

**[3]** Encore vous di plus que se tuit li *Crestien* du monde, empereours et roys, fussent touz ensamble et li *Sarrazin*, n’aroient pooir a lui ne tant ne porroient faire comme cestui *Cublay* le *Grant Caan* porroit, lequel est seignour de touz les *Tartars* du monde, et de ceulz de Levant et de ceulz de Ponent, car touz sont si homme et souget a lui. **[4]** Et son grant pooir vous mosterrai en cest livre apertement.

**[5]** Et sachiez que tout li *Grant Caan* et tuit cil qui [sont] descendu de lor premier seignour *Chingins Caan* sont porté ensevelir a une grant montaigne qui est apelee d’*Alcay*, et la ou li sires muert, il est aportez ensevelir en la dite montaigne avec les autres, car s’il estoit .C. journees loins, seroit il a celui lieu aportez pour ensevelir.

**[6]** Et si vous dirai une grant merveille que quant il portent le cors pour ensevelir, touz ceulz qu’il encontrent en la voie sont mis a la mort par ceulz qui le cors conduient, et dient: «Alez servir vostre seigneur en l’autre siecle!», car il cuident de voir que touz ceuz qu’il ocient voisent servir leur seignor en l’autre monde. **[7]** Et ce meïsmes font il des chevaus.

**[8]** Et quant lor sires muert, il ocient tout le meilleur que il ait a ce que il l’ait en l’autre siecle, si comme il croient. **[9]** Et si vous di que quant *Mogu Caan* morut, plus de .XX. mil en furent occis en la voie, si comme je vous ai dit, qui estoient encontré.

**[10]** Or depuis que nous avons encommencié a parler des *Tartars*, si vous en dirai maintes choses.

**[11]** Les *Tartars* demourent [l’yver] es plains et es chaus lieus ou il y a herbegages et pastures pour leur bestes, et demourent [l’esté] es froiz lieus es montaignes et es valees, ou il truevent yaues et boscages. **[12]** Il ont maisons de verges et les [cuevrent] de [feutre], [et sont roondes], et les portent avec eulz la ou il onques vont, car il lient les verges si ordeneement que il les portent moult legierement. **[13]** Et toutes fois que il tendent leur maisons, la porte est toute foiz par devers midi. **[14]** Il ont charete couverte de feutre noir si bien que [nule pluie] ne puet passer, et le font mener aus chevaus et aus chameus; et sor ces charetes portent leur femmes et leur enfans.

**[15]** Et les dames achatent et vendent et font tout ce que mestier est a leur maris et a leur maisnies, car les hommes ne font riens fors que chacier et d’oizeler et de faucons et d’ostours et de fait d’armes si com gentilz hommes. **[16]** Il vivent de chars et de lait et de formage et mengüent toutes chars de chevaus et de chiens et de [ras de pharaon], que moult en y a es plains et em pertuis souz terre. **[17]** Il boivent lait de jument. **[18]** Et se gardent que pour riens n’atoucheroit li uns a la femme de l’autre, car trop l’ont pour mauvaise chose et vilainne.

**[19]** Les dames sont bonnes et loiaus vers leurs barons et font moult bien toutes leur besoingnes. **[20]** Et font les mariages en ceste maniere, car uns homs puet prendre .C. femmes, se il a le pooir de maintenir [les], et doivent douaire au pere et a la mere de la femme. **[21]** Mais il ont pour plus meillour et plus loial la premiere femme. **[22]** Il ont plus filz que les autres gens, pour ce que il ont tantes femmes que je vous ai dit.

**[23]** Et si prennent bien lor cousines; et se leur père muert, il prendent bien la femme leur pere, puis qu’ele n’a esté sa mere. **[24]** Et se fait le greignour filz des autres, mais les [autres] non; et prent bien encore la femme son frere quant il muert. **[25]** Et quant il se marient, ils font moult granz noces.