**Fr2, 68**

Ci dist qui regna aprés *Cinguins Kaam* et lor coustumes. .LXVIII.

**[1]** Sachiés tout vraiement que aprés *Cinguins Kaam*, qui fu leur primer seigneur, regna *Cuy Kaam*, et le tiers *Bacuy Kaam*, et le quart *Alaton Kaam*, le quint *Mongu Kaam*. **[2]** Le sisiesme est *Cublay Kaam*, qui est seigneur et le plus puissant des autres .V. qui furent avant de lui, car se touz les autres .V. feussent ensamble n’auroient il tant de pooir comme cestui a. **[3]** Encor vous di plus: que se tuit li *Crestien* du monde, leur empereours et leur roys feussent ensemble, des *Crestiens* et des *Sarrazinz* n’auroient il tant de pouair, ne ne porroient tant fere comme cestui *Cublay* porroit, lequel est seigneur de touz les *Tatars* du monde, et de ceus de levant et de ceus de pone‹n›t, car tuit sont si homme et subgez a lui. **[4]** Et se grant pooir vous monst‹r›errai je en ce nostre livre tout appertement. **[5]** Et sachiez que tuit le *Grant Kaam* et tuit cil qui sont descendu de leur primer seigneur *Cinguins Kaam* sont portez ensevelir en une montaigne qui est appellee *Alcay*, et, ou que que le seigneur muire, si est il portez ensevelir en celle dite montaigne avec les autres, car, se il estoient .C. journees loing de celui lieu, si convient il qu’i soit aportez pour ensevelir. **[6]** Et si vous dirai une grant merveille: car, quant il portent le cors pour ensevelir avec les autres, touz ceus que il treuvent en la voie sont tuit mort par |24d| ceus qui le cors conduient. **[7]** Et dient: «Alez servir vostre seigneur en l’autre siecle!» **[8]** Car il cuident de verité que touz ceus qu’i tuent doivent aler servir leur seigneur en l’autre monde. **[9]** Et ce meismes font il des chevaus, car, quant le seigneur muert, si occient tout le meillour cheval que il ait, a ce que il l’ait en l’autre monde si conme il croient. **[10]** Et vous di pour certain en verité que quant *Moudu Kaam* morut, devant, plus de .XX.m personnes furent occises en la voie, si comme je vous ai dit, qui estoient encontré.

**[11]** Or, depuis que nous avons commencié des *Tatars*, si vous en dirai autre chose.

**[12]** Li *Tatars* demourent ‹l’iver› en plains et en lieus chaus ou il aient herbage a bonnes pastures pour leur bestes, et l’isté demeurent en froiz lieus, en montaignes et en valees, la ou il treuvent yaues et boscages et pastures a leur bestes. **[13]** Il ont mesons de verges et les cuevrent de cordes, et sont rondes et les portent avec eus la ou il vont, car il lient les verges si bien et si ordeneement que il les portent moult legierement. **[14]** Et, toutes les foiz que il drecent et tendent leur mesons, la porte est toute foiz vers midi. **[15]** Il ont charretes, couvertes de feutres noirs si bien que nule pluie n’i puet passer, et la font trere et mener aus bues et a chameus. **[16]** Et sus charretes portent il leur fames et leur efans. **[17]** Et les dames achatent et vendent et font tout |25a| ce qui a leur maris et a leur mesnie apartient, car les hommes ne s’en empeeschoient de riens que de chacier et d’oiseler et de faucons et d’ostoirs et de {fet} fet d’armes, si com gentis homs. **[18]** Il vivent de chars et de lait et de chasoison, et menjuent toutes chars: et de chevaus et de chiens et de ras {et} de faraon, car il en y a moult es plains en pertuis souz terre. **[19]** Il boivent lait de jument. **[20]** Et se gardent que pour riens du monde ne toucheroit l’uns la fame de l’autre, car trop le tienent pour malvaise chose et vilaine.

**[21]** Les dames sont bonnes et loiables vers leur maris et font moult bien ce qui leur besoigne. **[22]** Et font les mariages en cest maniere, car chascun puet prendre jusqu’a .C. fames, se il a le pooir de maintenir les, et leur donne douaire aus fames, a l’encontre, au pere ou a la mere de la fame. **[23]** Mes il tiennent pour plus meilleur et plus leal la premiere fame. **[24]** Il ont plus filz que les autres genz, pource que il ont tantes fames, com je vous ai dit. **[25]** Il prennent bien leur cousine et, se le pere muert, il prennent bien la fame son pere, por tant qu’elle n’ait esté sa mere; et se fait le greigneur filz des autres, mes les autres non. **[26]** Et prent bien encore la fame son frere quant il muert. **[27]** Et, quant il se marient, si font moult grant noces.