**L, 59**

De dominis *Tartarorum*.

**[2]** Post hunc vero regnavit *Cui Kan*; tercio regnavit *Bachui Kan*, quarto *Althon Kan*, .V°. *Mongu* *Kan*; sexto *Cublai Kan* qui ad presens regnat, et est potentior omnium predecessorum suorum – ymo, quod plus est, si omnes reges et imperatores mundi tam *christianorum* quam *Sarracenorum* essent simul, non equarentur potentie istius. **[3]** In morte omnium dominorum *Tartarorum*, et omnium descendentium ex progenie ‹et linea› *Cinghis Kanis* (scilicet primi domini *Tartarorum*), talis observatur consuetudo. Ubicumque enim moriantur ducuntur ad sepulturam in monte quodam maximo dicto *Allcay*; in tali autem itinere, dum corpus sepulture portatur, quoscumque invenerint morti tradunt dicentes: «Vade servire domino in alieno mundo» – talis enim est eorum crudelitas. Simile eciam faciunt de equis: in morte eius domini omnes meliores equos occidunt, credentes dominum eos in alieno mundo ‹debere› habere. **[4]** In morte vero *Mongu Mongihu Kanis*, dum ad sepulturam portaretur corpus, plus quam .XXm. hominum in itinere occiderunt.